Bizkaiko Foru Aldundia eta EBPN | Soziolinguistika Klusterra\nAtarikoa » Bizkaiko Foru Aldundia eta EBPN\nBizkaiko Foru Aldundia eta EBPN\nHizkuntz Normalizazioa denaz bezainbatean, Bizkaiko Foru Aldundiaren Euskararen Erabilera Normalizatzeko II. Plangintzaldiaren datuak emango ditugu Aldundian arlo honetan egiten ari denaren argigarri; datuok 1999tik 2003rakoak dira. Alde batetik, lanpostuak, hizkuntza eskakizunak eta derrigortasun datak azalduko dira, bai eta derrigortasun indizearen betetze-maila ere, eta, bestetik, “Euskararen Erabilera Plana”ri dagozkionak.\neuskararen erabilera sustatzeko planak erabiltzen ditugu, hain zuzen ere, euskara, zerbitzu hizkuntza ez eze, lan hizkuntza ere izatera iritsi dadin. Bitarteko horiek, batetik, baldintza egokiak sortu nahi dituzte administrazio unitate elebidunetan euskara zerbitzu zein lan hizkuntza izan dadin, eta, bestetik, behar adina hizkuntz ezaguera duten langileak trebatu nahi ditu euren lanpostuei dagozkien funtzioak eta zereginak gaztelaniaz zein euskaraz betetzeko gai izan daitezen.\nDiru-laguntzetan datza, ezinbestean, Bizkaiko Foru Aldundiak EBPNren helburuak lortzeari begira erabiltzen duen tresna eragingarrienetako bat. Izan ere, Aldundiek gizartearengandik jasotzen dituzten dirutzak era egokian banatuz birgizarteratzea baita erakundeon eginkizun nagusia. Halandaze, euskararen sustapenari zuzendutako diru-laguntzak emateko 6 deialdi egin ohi ditu Bizkaiko Foru Aldundiak urtero. Hona hemen deialdion xehetasunak laburbildurik:\nArlo honetan ezinbestekoa da ALKARBIDE bilgunearen lana aipatzea. 2001ean sortu zen bilgunea eta harrezkero egundoko eragina izan du Bizkaiko udal eta mankomunitateek euskara arloan daramaten jokabidean. Hortaz, Bizkaian EBPNren garapenean duen garrantzia aintzat harturik, azalpen honen bukaera aldera emango da Alkarbideren jardunbidearen berri zabalagoa.\nEuskararen Etxea 2004ko abenduan zabaldu zen Bilboko San Inazio auzoan Bizkaiko Foru Aldundiaren ekimenari esker. Lau solairu dauzkan eraikin horretara doan edonork gure hizkuntza ezagutzeko aukera izango du.\nAlkarbide Bizkaiko tokiko hizkuntz politikak Euskara Biziberritzeko Plan Nagusiaren ildotik abiatzeko tresna izateko sortu zen. Ildo horretan, bilguneko partaideen erronka nagusietakoak hauxe izan behar du: Alkarbide osatzen duten guztien arteko koordinazio-tresna eraginkorrak egituratzea, Bizkaian egiten diren euskara berreskuratzeko ahaleginen gainean elkarren berri izan eta, arian-arian, tokian tokiko hizkuntz politikak ahalik eta modu bateratuenean ezartzeko, EBPNren ildotik, nork bere eginahalen esparruan.\nAlkarbideri dagokiona amaitzeko, artikulua baliatu nahi dugu Alkarbideren arrakastaren giltzarri diren bi eragileren lana aitortzeko: batetik, arduradun politikoena, tokiko hizkuntz politikaren aurrendaritza haiei dagokienez gero, egundoko ahalegina egiten dutelako euskararen normalizazioan; eta bestetik, Bizkaiko toki-erakundeetako euskara teknikariena, arduradun politikoek ezarritako irizpideak betetzen euskara berreskuratzeko berebiziko garrantzia duen lana gauzatzen dutelako.\nEusko Jaurlaritzaren Gobernu Batzordeak 1998ko uztailaren 28an EBPN onetsi zuenetik, Bizkaiko Foru Aldundiak Euskara Biziberritzeko Plan Nagusia izan du gidari euskararen arloko jardunbidean. Egin-eginean ere, hasiera-hasieratik ekin zitzaion Aldundiak euskara arloan egiten ziharduena EBPNren arabera egokitzeari, eta handik gutxira, 1999an hain zuzen, Bizkaiko euskalgintzan eragin nabarmena izan duen tresna berria sortu zen Aldundiaren egitura organikoan: Euskara Sustatzeko Zuzendaritza Nagusia.\nHorretara, bada, 1999ko foru eta udal hauteskundeen ondorioz eratu zen Euskara Sustatzeko Zuzendaritza Nagusiaren zereginik behinena gauzatzerako orduan, hau da, euskararen sustapenari ekiterakoan, funtsezko eta ezinbesteko abiaburu izan dugu EBPN.\nAurretiaz ere euskararen garatze-bidean Bizkaiko Foru Aldundiak hainbat urrats emanak bazituen ere, Euskara Sustatzeko Zuzendaritza Nagusia sortu ondorengo ibilbidea azalduko dugu hemen. Eta horretarako, EBPNk berak zehazturiko sailkapenari jarraitu beharrean, luzeegi joko bailuke horrelako azalpenak, bi esparru nagusitara mugatuko dugu Aldundiaren jardunbidea:\n1) Erakundearen barnekoa, hots, Aldundiak bere eguneroko atazetan euskarari zor zaiona bermatzeko egiten duena.\n2) Erakundetik kanpoko jarduna euskararen sustapenari begira.\n1) EUSKARAREN SUSTAPENA ALDUNDIAREN BARRUAN EBPN-REN ILDOTIK\nGorago aipatu den 1999tik aurretiko jardunbidea esparru honetan gauzatu zen funtsean. Hasiera batean itzulpen lana baino ez zena Aldundiko langileriaren hizkuntz normalizaziora ere zabaldu zen gero; izan ere, 1988an Hizkuntza Normalizaziorako Atala sortu zen, euskarari beren-beregi eman zitzaion lehendabizikoa, eta harrezkero atal hau arduratu da Aldundian lan egiten dutenen euskalduntze-alfabetatzeaz.\nOndoko taulan laburbildu dira 1999ko datuak eta II. Plangintzaldia burutu ondorengoak, hots, 2003koak:\nDerrigortasun indizearen betetze-mailari dagokionez, hurrengo irudian ikus daiteke derrigortasun data ezarrita duten lanpostuen egoera:\nDerrigortasun data duten lanpostuak: 1072\nDatu hauen harira, dena den, aipatu beharra dago badirela langile batzuk hizkuntza eskakizuna egiaztatuta izan arren derrigortasun muga-eguna ezarri barik duten lanpostuetan ari direnak. Hortaz, hurrengo datuoi erreparatu behar diegu, benetako egoera argiago izateko:\nLanpostuaren HE egiaztatu dutenak guztira 1081\nDerrigortasuna izanik 658\nDerrigortasunik izan gabe 423\nBFAko plantilla osoaren % 35.08\nForu Administrazioak lortu nahi duen benetako hizkuntz normalizazioaren barruan, euskararen erabilera sustatzeko planak erabiltzen ditugu, hain zuzen ere, euskara, zerbitzu hizkuntza ez eze, lan hizkuntza ere izatera iritsi dadin. Bitarteko horiek, batetik, baldintza egokiak sortu nahi dituzte administrazio unitate elebidunetan euskara zerbitzu zein lan hizkuntza izan dadin, eta, bestetik, behar adina hizkuntz ezaguera duten langileak trebatu nahi ditu euren lanpostuei dagozkien funtzioak eta zereginak gaztelaniaz zein euskaraz betetzeko gai izan daitezen. Bizkaiko Foru Aldundiaren “Euskararen Erabilera Sustatzeko Plana”ren daturik adierazgarrienak hauek dira:\n1999-2000 ikasturtean 61 langile aritu ziren 8 taldetan euren euskara trebatze aldera. 2002-2003 ikasturtean, berriz, 225 langile izan ziren 25 taldetan, eta beste 31 bat langile Hezinet euskara ikasteko multimedia sistemaz baliatu ziren euren euskara-maila hobetzearren.\nHauek dira, beraz, EBPNren garapenean Aldundiaren barruan egiten ari dena labur-labur erakusten duten zenbateko esanguratsuenak.\n2) EBPN-REN GARAPENA BIZKAIAN BIZKAIKO FORU ALDUNDIAREN ESKUTIK\nBigarren esparru honen sarrera gisa, Euskara Sustatzeko Zuzendaritza Nagusia sortu aurretiko ekintza bat aipatu behar da: Poloniako Poznango Unibertsitatean eratu zen Euskararen Lektoregoa; berau izan da Bizkaiko Foru Aldundiak euskararen sustapenaren eremuan etxetik kanpo garatu dituen ekintza nabarmenetatik aurrenekoa. 1991n sortua, gaur egun bi egoitza ditu Lektoregoak, bata Euskal Herriko Unibertsitatean eta bestea Poznanen bertan. Daturik adierazgarriena: 64 ikasle ari dira euskara ikasten Poznanen.\nAipamen hori egin ostean, Bizkaiko Foru Aldundiak zelan garatzen dituen EBPNren lerro nagusiak Bizkaian barrena azaldu beharra dago. Eta horretarako, gehiegi ez luzatzearren, aurreko atalean jarraituriko bideari helduko diogu, esan nahi baita ez dugula EBPNren sailkapen xehekatua erabiliko, nahikoa irizten baitiogu Aldundiaren jardunbidearen atal nagusiak aipatzeari.\nHorretara, bada, esan dezagun lehenengo eta behin indarra ematen ari zaiola bertoko euskarari, hots, bizkaierari; egin-eginean ere, Bizkaiko hizkuntza ondarea gorde eta berreskuratzeko hainbat egitasmo burutzeko diru-laguntzak bideratzen dira. Eta zer esanik ez, ildo honetan berariaz aintzat hartzen eta zaintzen dira lurralde honetan Bizkaiko euskararen alde lan egiten ari diren izakundeen jarduera desberdinak.\nAurrekoarekin loturik, estrategikotzat jotzen diren egiturak sendotzen ahalegintzen da Bizkaiko Foru Aldundia, eta, besteak beste, Labayru Ikastegiarekin eginiko hitzarmenak dira horren adibide, eta zentzu zabalagoan Euskaltzaindiarekiko finantzamendua. Aipagarriak dira, halaber, Udako Euskal Unibertsitateari eta Deustuko Unibertsitateari ematen zaizkien diru-laguntzak ere.\nEUSKARAZ ARGITARATZEN DIREN ALDIZKARIEI DIRU-LAGUNTZAK EMATEKO DEIALDIA\nBizkaian euskarazko aldizkariak argitaratzen dituzten irabazi-asmorik gabeko pertsona juridiko pribatuei doazkie laguntza hauek. Ondoko taulan ageri dira deialdi hau egin zen lehenengo urteko datuak, hots, 2000koak, eta 2004koak, diru-laguntzon bilakaera ikusarazteko.\nDiruz lagundutako aldizkari-kopurua\nAldizkarion aurrekontuak guztira\nEmaniko diru-laguntzak guztira\nEUSKARA SUSTATZEKO, ZABALTZEKO, EDO NORMALIZATZEKO JARDUERETARAKO DIRU-LAGUNTZAK\nBizkaiko irabazi-asmorik gabeko pertsona juridiko pribatuei, hots, euskararen alde diharduten elkarteei gehienbat, euskara sustatu, zabaldu edo normalizatze aldera burutzen dituzten jarduera nahiz ekintzetarako diru-laguntzak ematen zaizkie urtero. Diruz lagundutako ekintza eta jarduera ezberdinak, bestalde, EBPNren barruan aipatzen diren bultzatu beharreko arlo gehienetara heltzen direla esan dezakegu.\nDiruz lagundutako proiektu-kopurua\nJardueren aurrekontuak guztira\nUNIBERTSITATE MAILAN EUSKARAZKO IKASTAROAK EGITEKO BEKAK ETA LAGUNTZAK\nBeka eta laguntza hauek unibertsitate mailan euskaraz egiten diren kurrikulunetatik kanpoko ikastaroak egiteko ematen zaizkie Bizkaiko ikasleei.\nEUSKARAREN ERABILERA BULTZATZEKO PLANAK DITUZTEN ENPRESEI DIRU-LAGUNTZAK\nDiru-laguntza hauek ematen zaizkie euren lantegietan euskararen erabilera bultzatzeko planak dituzten enpresei, lan munduan ere euskararen erabilera areagotze aldera.\nDiruz lagundutako enpresa-kopurua\nPlanen aurrekontuak guztira\nEUSKARA ETA TEKNOLOGIA BERRIAK UZTARTZEKO DIRU-LAGUNTZAK\n2002an ekin zitzaion egitarau honi helburu jakin batekin: informazioaren eta komunikazioaren teknologia berrietan ere euskararen presentzia bermatzea. Horretara, bada, euskararen alde ziharduten elkarteen alderdia finkatu ostean, euskara eta teknologia berriak elkarri egokiturik daramatzaten produktuak gertatzen dituzten enpresei zuzendu zitzaien deialdi hau. Hona hemen datuak:\nProiektuen aurrekontuak guztira\n* Zenbateko honek 2002koak baino txikiagoa dirudien arren, esan behar da 2003tik aurrera aurrekontuak arazi egiten direla.\nBIZKAIKO UDAL ETA MANKOMUNITATEEI EMATEN ZAIZKIEN DIRU-LAGUNTZAK\nEuskara sustatzeko, zabaltzeko, edo normalizatzeko jarduerak burutzen dituzten udalei eta mankomunitateei ere diruz laguntzen diegu. Elkarteen kasuan bezala, jarduera hauetan denetarik dago, EBPNren sailkapenean ageri diren ekintzetarik ia guztiak sartzen direlarik.\nDiruz lagundutako udal-kopurua\nEuskara Sustatzeko Zuzendaritza Nagusia sortu zenetik, euskararen aldeko hainbat sentiberatze kanpaina burutu ditu Bizkaiko Foru Aldundiak. Kanpaina hauek helburu ezberdinak izan dituzte, hala nola, gazteen artean euskararen erabilera bultzatzea, norberaren berbakera prestigiatzea, edozein esparrutan euskara erabilgarria dela gizarteratzea, hizkuntza eskubideak aldeztea, lehenengo hitza euskaraz…\nKanpaina hauek hainbat komunikabideren bitartez gizarteratu dira eta oso ondo hartuak izan dira bizkaitarren artean. Eta esan dezakegu dagoeneko aski ezagunak direla kanpainotan erabilitako leloak: “Gure artean euskaraz”, “Euskerarik onena zeurea”, “Lehenengo hitza euskaraz”, “Euskara guztion aukera”….\nLehenengo solairuan Euskararen Interpretazio Zentroa dago. Bertan, euskararen ibilbide historikoa eta ezaugarri nagusiak ezagutzeko bidaia egin dezake bisitariak, bidaia trenez egingo balitz bezala dago egokitua, bagoiak horma irudiz eta euskarri telematikoz horniturik daudela. Bigarren solairuan, berriz, Mediategia dugu, euskarazko software guztiak biltzeko gertatu dena, bertaratzen denari euskarari buruzko argibideak jaso nahiz ikerketak egiteko aukera ematen zaiola. Azkenik, hirugarren eta laugarren solairuetan euskararen arloan lanean diharduten elkarte garrantzitsuen egoitzak daude: Bizkaiko Ikastolen Elkartea, Topagunea, Euskal Idazleen Elkartea, Euskal Pen Kluba eta Mendebalde Alkartea.\nEuskarari atondu zaion aterpe honetan, beraz, gure hizkuntzaz ezer gutxi dakiena zein ikerketaren bat egin nahi duen euskaltzale aditua hartu nahi ditugu. Eta abagune honetaz baliaturik, bertaratzeko gonbita luzatzen diogu irakurleari ere.\nHonaino azaldutakoak dirateke, hain zuzen ere, Bizkaiko Foru Aldundiak EBPN garatze aldera daraman jardunbidea laburbiltzen dituztenak. Alabaina, bada beren-beregi azaltzea eskatzen duen osagarri bat, ALKARBIDE bilgunea alegia.\nALKARBIDE, Bizkaiko Toki Erakundeetako Euskara Zerbitzuen Bilgunea, BFAko Euskara Sustatzeko Zuzendaritzaren ekimenez sortu zen 2001ean, Hizkuntza Politikarako Sailburuordetza eta EUDELekin lankidetzan. Bilgunea eratzeko foru dekretua 2001eko azaroaren 20an onetsi zen[i] eta, horren ondorik, Alkarbideren abiaburuak ezarri, bilgunea abiarazteko txostenak gertatu eta eredu soziolinguistikoen araberako lan-mahaiak -EBPN-n jasotako irizpideei jarraiki- osatu ziren.\nAlkarbideren egitura dela eta, esan dezagun bilgunearen partaideak hiru lan-taldetan antolatuta daudela: Artezkaritza Batzordea maila politikoan, Batzorde Eragilea antolaketa-mailan, eta Lan-mahaiak maila teknikoan. Batzordeok eta Lan-mahaiok eginkizun zehatzak dauzkate bilgunean, baina hirurek elkarlanean eta harremanetan jarduten dute.\nAlkarbide Bizkaiko tokiko hizkuntz politikak Euskara Biziberritzeko Plan Nagusiaren ildotik abiatzeko tresna izateko sortu zen. Ildo horretan, bilguneko partaideen erronka nagusietakoak hauxe izan behar du: Alkarbide osatzen duten guztien arteko koordinazio-tresna eraginkorrak egituratzea, Bizkaian egiten diren euskara berreskuratzeko ahaleginen gainean elkarren berri izan eta, arian-arian, tokian tokiko hizkuntz politikak ahalik eta modu bateratuenean ezartzeko, EBPNren ildotik, nork bere eginahalen esparruan. Eta hori lortzeko, Alkarbidek lau abiaburutan funtsatzen du bere jardunbidea: Koordinazioa, Prestakuntza, Proiektugintza eta Esperientzien Gordailua. Aletu ditzagun esparruok banan-banan:\nKoordinazioari dagokionez, Alkarbidek bilguneko partaideen arteko koordinazio-tresnak lantzen dihardu eten barik, informazio-jarioa erraztearren. Koordinazio-tresna horiek bi motakoak dira:\nBide elektronikoak: bilgunearen web gunea, bilgunearen postontzia (alkarbide@bizkaia .net), alkarpost (euskara teknikarien eztabaida-gunea) eta alkarbarri (lan-mahaien jardueraren berri ematen duen hileko berripaper elektronikoa).\nPrestakuntzaz den bezainbatean, bilguneak etengabeko aholkularitza eta laguntza eskaintzen die hizkuntz politikaren inguruan dabiltzan tokiko eragileei, batik bat, euskararen arduradun politiko eta euskara teknikariei. Horrez gain, bilguneak trebakuntza saioak antolatzen ditu.\nProiektugintzaren arloan, Alkarbidek lurralde hedadurako egitasmoak abiarazi, bideratu, eta euskara zerbitzuen esku jartzen ditu.\nAzkenik, Alkarbidek Esperientzien Gordailua atontzen dabil euskara zerbitzu guztiek modua izan dezaten udalerrian udalerriko eta mankomunitatean mankomunitateko saio, ekintza, eta egitasmoak aztertu eta, hala badagokio, euren lehentasun eta ezaugarrien arabera egokitzeko.\nOrain artean, bilgunearen egituraren eta jardunbidearen berri eman dugu. Zer-nolako emaitzak ondu ditu bilguneak, ordea, sortu zenetik hona? Artikulu honetan, hainbatetan aipatu dugu Alkarbidek EBPN gidari duela ematen duen aholkularitza eta laguntza zerbitzuan. Horren harira, zehaztu dezagun EBPNren ingurumaria Bizkaian.\n2004ko abenduan, 50 euskara zerbitzuk ziharduten Bizkaiko udal eta mankomunitateen esparruan. Beste alde batetik, sasoi horretan, 24 erakunde (21 udal eta 3 mankomunitate; guztira, 43 udal) EBPN onartuta izan eta garatzen zebiltzan; beste 3 udalek baziharduten EBPN prestatzen; eta beste 9 erakunde ari ziren EBPN 2005ean garatzen hasteko lanean. Beraz, zerbitzu gutxi batzuk bazter utzita, esan dezakegu Alkarbide bilgunearen unibertsoa osatzen duten zerbitzu ia guztiek EBPN onartuta daukatela, prestatze-lanetan dabiltzala edo EBPN lantzen hasteko eskaera eginda dutela.\nArtikulu honen luze-zabalera kontuan hartuta, ez dugu emaitza kuantitatiborik emango, hots, Alkarbidek antolatutako saio-kopuru, kanpainen zenbateko edo egitasmoetan parte hartu duten udalen gaineko daturik, luzeegi joko baikenuke. Hala eta guztiz ere, bilgunea sortu osteko aurrerapen kualitatibo zenbait aipatuko ditugu, irakurlea bilgunea elkarlanean aritzearen garrantziaz ohar dadin. Horretarako, Alkarbideren abiaburuei oratuko diegu berriro:\nKoordinazio arloan, lan-mahaia osatzen duten teknikarien arteko hartu-emana guztiz sendotu da bilgunea sortu zenetik. Horrez gain, lan-mahaien arteko koordinazioa ere nabarmen hobetu da bilguneari esker eta, azkenik, Alkarbideren sustatzaile diren hiru erakundeetako teknikarien arteko koordinazioa biziki erraztu da.\nPrestakuntzaren arloan, bilgunearen aurrerapenik aipagarriena honakoa da: eredu soziolinguistiko bereko euskara teknikariek lankidetzan jarduten dutenez, aise antzeman daitezke teknikarien beharrizanak eta, horren ondorioz, bilguneak eskariaren araberako prestakuntza eskaintza antola dezake.\nProiektugintzaren arloan, urterik urte nabarmen igo da bilguneak koordinatutako egitasmoen kopurua, baita egitasmootan parte hartu duten udalen kopurua ere. Izan ere, elkarlanean aritzeak etekin garbiak dakarzkie euskara zerbitzuei: ekintzak gauzatzeko gastua hein handian murrizten da eta, gainera, udal askok parte hartuta, ekintzaren oihartzuna askoz zabalagoa da.\nEsperientzien Gordailuan, bilgunea batzen dabil gure lurralde historikoan han-hemenka egiten diren euskara biziberritzeko saioak. Arestian esan moduan, horrek bidea ematen die euskara zerbitzu guztiei beste leku batzuetan egiten dena aztertu eta udalerrian udalerriko egoerara moldatzeko edota hainbat euskara zerbitzu batera garatzen ari diren proiekturen batean parte hartzeko.\n[i] Bizkaiko Foru Aldundiaren 175/2001 Foru Dekretua, azaroaren 20koa, «Alkarbide», Bizkaiko Toki Erakundeetako Euskara Zerbitzuen Bilgunea, eratu eta haren jardunbideari buruzko araudi onetsi duena (BAO, 232 zk., 2001-12-04koa)\nPatxi Alberdi eta Manu Gañan


Boya Tailerra - Yixing Boya New Material Technology Co., Ltd.\nNola fabrikatzen ditugu kalitate handiko produktuak?\nKalitate handiko produktuak dira enpresa batek luze joateko faktore garrantzitsuenetako bat. Konpromisoa hartu genuen bezeroei kalitatezko material osasuntsua, segurtasuna eta bilketa ekonomikoa eskaintzeko zure produktuari balio erantsia emateko.\nGure ekipamenduaren ezaugarriak:\nGeruza anitzeko egitura, produktuaren funtzioa neurrira egin daiteke gure bezeroaren eskakizunen arabera geruza material zehatza aldatuz. hala nola, PE, PA, EVOH, PP ect;\nLodiera kontrolatzeko sistema automatikoa, lodiera kontrolatzeko sistema aurreratuarekin behar duzun lodiera zehatza izan dezakezu! Lodiera 20um-250um bitartekoa zure eskakizun desberdinak asetzeko.\nGardentasun handia. Kolpe filmak izan ezik, ura kentzeko filmak ere argitasun bereziarekin eman ditzakegu.\nUste dugu: ekipamendu zehatz, iraunkor eta aurreratuek kalitate oneneko produktua egin dezakete.\nQC sistema zorrotza\nZergatik agindu dezakegu prezio lehiakorra?\nBoyak erabat 15 estruzio bateratu ditu, makina mantentzen 10 urte baino gehiagoko esperientzia duen makina mantentzen duen produktu bakar batera bideratutako ekipamendu bat edo bi. Horrela, produktibitatea hobetu dugu eta mantentze-denbora ere kostua murriztu dugu. Aurreztu dugun kostu guztia gure bezeroei ematen zaie.


Garazi Larrañaga: “Beldurrezko pertsonaiak karakterizatzea gustatzen zait”\nApi 11, 2018\tNork:\tAinitze Agirrezabala\t-\nInauterien zaleak dira Garazi Larrañaga (Zestoa, 1991) eta haren familia. Mozorroei esker hasi zen makillaje artistikoa lantzen, eta urratsa eginda, berriki ekin dio lehiatzeari.\nGarazi Larrañagak makillaje artistikoa lantzea du zaletasun. (Argazkia: Ainitze Agirrezabala)\nEspainiako NYX Face Awards makillaje artistiko lehiaketan parte hartu berri duzu. Nolatan animatu zara?\nAma izan nintzen 2016ko urrian, eta bajan nengoen bitartean, The Walking Dead zonbien telesaila ikusi nuen Interneten. Ondoren, makillaje artistikoa lantzen zuten bideoak-eta ikusten hasi nintzen Youtuben, eta egundoko inbidia eragin zidaten. Harrigarria da zenbaitek nola karakterizatzen dituen pertsonaia ospetsuak edo Disneykoak. Orduan izan nuen NYX Face Awards lehiaketaren berri, baina titiko umea nuen artean, argazki eta bideokamerarik ere ez nuen fundamentuz ezer grabatzeko, eta ez nintzen aurkeztu. Beroaldi hartan, ordea, nire urtebetetze egunerako argazki kamera bat oparitzeko eskatu nion senarrari, hurrengo lehiaketara aurkezteko ilusioa bainuen.\nZer nolako esperientzia izan da txapelketan parte hartzea?\nAurkeztutako lan guztien artean 30 onenak hautatu dituzte, eta, gero, hiru kanporaketa jokatuta erabakiko dute irabazlea nor den. Izugarrizko maila du jendeak, eta ni txapelketatik kanpo geratu naiz. Nire helburua ez zen irabaztea, trebakuntzarik ere ez dut-eta jardunbide horretan. Lehiaketara aurkezte hutsarekin oso gustura nago, izugarri gozatu dut eta.\nInauterietako mozorroekin hasi zinen makillaje artistikoaren mundua ezagutzen, ezta?\nKarnabaletan, urtero, egundoko zirkoa izaten da gure etxean! Izugarri gustatzen zaigu mozorrotzea, aurpegia margotzea eta arropa prestatzea. Horretan amaren antza dut. Eskulanekin eta pinturarekin zerikusia duen oro izugarri gustatzen zaigu; aitona ere egurra zizelkatzen aritzen zen. Iazko karnabaletan, esaterako, beldurrezko pailazoz jantzi nintzen, eta duela lau urte, berriz, mexikar garezurra margotu nuen; karakterizazio hark lagunak-eta asko harritu zituen. Urte batean, ahizparen kuadrillakoak Alizia lurralde miresgarrian ipuineko pertsonaiez jantzi ziren, eta 13 lagun neuk margotu nituen.\nMakillaje artistikoa ikasteko zer-nola trebatu zara?\nNeure kasa. Interneteko tutorialetan besteek nola margotzen duten ikusi eta ondoren neuk esperimentatuta joan naiz teknika hartzen. Karakterizazioaren mundua izugarri gustatzen zait, eta ikastarorik egin ez izanaren pena dut. Halere, badut asmoa saioren batean izena emateko, baita asteburuetan Madrilera joan behar badut ere.\nKarakterizazioarena, momentuz, zaletasuna duzu. Zein da zure ogibidea?\nArte Ederrak edo ilustrazioa ikasi nahi nuen txikitan, baina ez nuen utzi nahi etxea Bilbora edo Gasteizera joateko. Azkenean, batxilergo artistikoa eta diseinu grafikoa ikasi nituen, baina ez naiz inoiz horretan aritu. Amatasun baja bukatu ondoren, iaz, familiak Zestoan duen Miantxa elikagai dendaren ardura hartu nuen. Lehengoan senarrak galdetu zidan makillajearen mundu horretatik bizitzea gustatuko litzaidakeen. Ez da nire ametsa, baina bizipoza ematen dit afizio honek.\nLehiaketara aurkezteko bideo bat igo behar izan duzu Youtubera. Zer esan dizute ingurukoek eta lagunek?\nBideo hori medio, askok jakin dute nire zaletasunaren berri herrian, eta dendara etortzen direnak harrituta geratzen dira, nire fazeta ez zutelako ezagutzen.\nThe inmortality flower lanean bi pertsonaia karakterizatu dituzu. Zer nola moldatu zara bideoa lantzeko garaian?\nBasoan marrazten nagoela sorgin gaizto bat agertzen zait, eta harengandik ihes egin nahian erori egiten naiz. Kolpearen ondorioz, hilezkorra den neska bat bihurtzen naiz. Makillaje aldetik lanik handiena sorginak du. Niri beldurrezko pertsonaiak karakterizatzea gustatzen zait. Noski, makillajeaz gain, bideoak ere ondo egindakoa izan behar du, eta nik horretan ez nuen ideiarik, baina Interneten saltsan ibili ondoren ikasi dut. 13 urteko anaiak lagundu dit grabatzen.\nHalako pertsonaia bat makillatzeak zer lan du atzean?\nHastea da gehien kostatzen zaidana. Zenbaitek aurpegia margotzen hasterako aurretiazko zirriborroa egiten du, baina ni zuzenean azala margotzen hasten naiz. Aurpegiko inperfekzioak estaltzeko oinarri argi samarra ematen dut aurrena, eta, ondoren, azalean ditugun zimur guztiak markatzen ditut. Bekainak ere hauts zuriz estaltzen ditut, eta, gero, masailalboak-eta argi-ilunekin markatzen ditut sakontasuna emateko.\nHarrigarria da lau marratxok aurpegia zenbat aldatzen duten, ezta?\nBai. Egunero makillatzen naiz, eta izugarria da errimelaren edo arkatz beltzaren ukitu soilak nola aldatzen gaituen. Jendeak uste du egundoko pintura pila dudala etxean, baina eguneroko makillajeaz gain, apenas dut ezer gehiago. Berriki paleta bat, hortzetako esmalte beltza eta odola irudikatzeko gela erosi ditut Interneten.\nHona hemen Larrañagaren hainbat karakterizazioren irudi:\nkarakterizazioakulturamakillaje artistikoasliderzestoa. garazi larrañaga\nIkusgai dago ‘Hondarrak’ dokum ...


Udalak dosierra abiarazi dezake FCC eta GMSM enpresa-elkartearen kontra - Alea.eus\nErredakzioa 2017-02-15 14:31 Ekonomia Gasteiz\nKontratuan zehaztutako 364 lanpostu finkoak berronartzeko eskatu dio Udalak garbiketa enpresari.\nKontratuan zehaztutako 364 lanpostu finkoak lehengoratzen ez baditu, Gasteizko Udalak arau-hauste larriagatiko dosier zigortzailea abiaraziko du garbiketa-kontrataren kontra. Ingurumen zinegotzi Iñaki Prusillak iragarri du neurri hori, FCC eta GMSMek osatutako aldi baterako enpresa elkarteak azken astean zortzi langile kaleratu ondoren. “Arau-hauste larriagatiko dosier zigortzaile batek ondorio garrantzitsuak izan ditzake”.\nAzken astean enpresarekin zein langileekin bildu da Iñaki Prusilla: "Kaleratze horiek ez dute ezer konpontzen, eta egoera zailean jartzen dute Gasteiz hiria. Udalak ez du onartuko enpresa horrek edo besteren batek eman ez dituen zerbitzuengatik ordaintzea, udal gobernuaren betebeharra bait".\nAgintaldi honetan dagoeneko zazpi dosier ireki dizkio udal gobernuak zerbitzua ematen duen enpresari. Kontratak eman ez dituen zerbitzuak milioi bat euro baino gehiago direla kalkulatu du Urtaranen gobernuak, eta zenbateko hori Udalak urtean ordaintzen dituen 22 milioi euroetatik kenduko da.


VICTOFER Cuchillería, 14 - Vitoria-Gasteiz / T. 945 255 305 / www.victofer.com\nArtisau-kontserben ekoizpena eta salmenta -----Era guztietako kontserbak: tomateak, piperrak, piperminak, barazkiak, babak, zainzuriak, orburuak, porruak, perretxikoak, onddoak… -----Alde Zaharrean 1922an ireki zuten saltokia erreferentzia handia da Gasteizen artisau-kontserbez ari garenean. Familia bereko hirugarren belaunaldiak zuzentzen du eta hainbat sari irabazi ditu. -----Ordutegia: 09:00-14:15 eta 17:00-20:30 / Itxita: larunbat arratsaldeetan eta igandeetan L\nGOZOTEGIAK ARTEPAN Jesús Guridi, 2 - Vitoria-Gasteiz / T. 945 278 888 / www.artepan.com\nOkindegi gozotegia -----Artisau-eran egindako ogiak, opilak eta gozokiak -----Azoka Plaza berrituaren aurrean dago. Lehengai naturalak erabiltzen ditu. Kalitatea da nagusi produktuetan nahiz prestatzeko prozesuetan, ogiaren benetako balioa berreskuratzeko asmoz. -----Ordutegia: astelehenetik ostegunera 08:00-20:00 / larunbat, igande eta jaiegunetan 08:00-14:00\nLA PEÑA DULCE Correría, 124 - Vitoria-Gasteiz / T. 945 132 637\nArtisau-gozogintza eta -bonboigintza -----Trufa kubikoak – Gasteizko pastela – Euskal azkenburua – Te-pastak – Txapela -----1939an Jose Murguiak ireki zuen La Peña Dulcek hasierako filosofia hari eusten dio gaur egun ere. Hala, bere errezeta tradizionalak egiten jarraitzen du baina eguneratura, % 100 produktu naturalak erabiliz. -----Ordutegia: 09:00-14:00 eta 16:30-20:30 / Itxita: astearteetan\nGOYA Barratxi, 35 - Vitoria-Gasteiz / T. 945 128 059 / www.confiturasgoya.es\nGozogintza tradizionala. Gozotegia -----Baskitoak eta Neskitak – Artisau-eran egindako txokolate-tabletak – Trufak eta bonboiak – Gozogintza tradizionala eta mousseak – Gailetak – Artisau-turroiak… -----1886an sortu zenetik hona, familia bereko bosgarren belaunaldia da dagoeneko, turroiak, trufak, txokolateak, tartak eta abar egiten. Zortzi establezimendu daude Gasteizen, eta beste bana Bilbon, Iruñean eta Logroñon. -----Ordutegia: astelehenetik larunbatera 09:30-14:00 / igandeetan 09:30-14:30\nLUIS SOSOAGA Diputación, 9 - Vitoria-Gasteiz / T. 945 253 140 / www.sosoaga.com\nArtisau-gozogintza eta -bonboigintza -----Andre Maria Zuriaren tarta – Tartak – Goxua – Te-pastak - Bonboiak -----Gasteizko gozotegirik ospetsuenetakoa da. Dozenaka urte daramatza tarta, pastel, pasta eta gozogintzako produktu % 100 naturalak prestatzen, kalitateko osagaiekin eta gehigarririk gabe. -----Ordutegia: astelehenetik larunbatera 09:30-15:00 eta 17:00-20:00 / Itxita: larunbatetan


Irekia Eusko Jaurlaritza - Gobierno Vasco :: EHAA xedapena 201804573\nEBAZPENA, 2018ko irailaren 4koa, Ingurumen Administrazioaren zuzendariarena, zeinaren bidez formulatzen baita suhiltzaile-etxea handitzea dela-eta komunitate-ekipamenduko sistema orokorra (segurtasuna) handitzeko Laudioko Hiri Antolamenduko Plan Orokorraren 43. aldaketa puntualari buruzko ingurumen-txosten estrategikoa.\nGaiak: HIRI-ANTOLAMENDUKO UDAL-PLAN OROKORRAK; INGURUGIRO-INPAKTUA; ALDAKETA; LAUDIO\nHurrenkenaren zenbakia: 201804573\n2018ko martxoaren 7an, Laudioko Udalak eskaera egin zuen suhiltzaile-etxea handitzea dela-eta komunitate-ekipamenduko sistema orokorra (segurtasuna) handitzeko Laudioko HAPOaren 43. aldaketa puntualari buruzko ingurumen-ebaluazio estrategiko sinplifikatua egiteko prozedura abiarazteko, Ingurumen-ebaluazioari buruzko abenduaren 9ko 21/2013 Legean xedatutakoaren arabera. Eskaerari, Planaren zirriborroa eta abenduaren 9ko 21/2013 Legearen 29. artikuluan ezarritakoaren araberako edukia duen ingurumen-dokumentu estrategiko bat atxiki zitzaizkion.\nAbenduaren 9ko 21/2013 Legearen 30. artikuluak xedatutakoa betetzeko, 2018ko maiatzaren 4an, Eusko Jaurlaritzako Ingurumen Administrazioaren Zuzendaritzak egoki irizten zieten oharrak egiteko eskatu zien zenbait erakunderi, ohar horiek oinarritzat hartuta ingurumen-organo horrek ingurumen-txosten estrategikoa egin zezan. Zehazki, erakunde hauei egin zitzaien eskaera: Eusko Jaurlaritzako Osasun Publikoaren eta Adikzioen Zuzendaritza, Kantauriko Konfederazio Hidrografikoa, URA Uraren Euskal Agentzia, eta Arabako Ekologistak Martxan.\nAbenduaren 9ko 21/2013 Legearen 30. artikuluan ezarritako epea amaituta, Osasun Publikoaren eta Adikzioen Zuzendaritzaren eta Kantauriko Konfederazio Hidrografikoaren txostenak jaso dira (espedientean dago horren emaitza).\nAbenduaren 9ko 21/2013 Legearen 6.2 artikuluan jasotako kasuen artean dago suhiltzaile-etxea handitzea dela-eta komunitate-ekipamenduko sistema orokorra (segurtasuna) handitzeko Laudioko HAPOaren 43. aldaketa puntuala; izan ere, artikulu horretan ezartzen da zein diren ingurumen-organoak egin beharreko ingurumen-ebaluazio estrategiko sinplifikatua gainditu behar duten plan eta programak honako hauek zehazteko: planak edo programak ez duela eragin nabarmenik ingurumenean, ingurumen-txosten estrategikoan ezarritakoaren arabera, edo plan edo programen gaineko ohiko ingurumen-ebaluazio estrategikoa egin beharra, haiek ingurumenerako eragin nabarmenak ekar litzaketelako. Ingurumen-ebaluazio estrategiko sinplifikatua egiteko prozedura 29. artikulutik 32. artikulura bitartean arautzen da, abenduaren 9ko 21/2013 Legearen V. eranskinean ezarritako irizpideen arabera.\nDokumentazio teknikoa eta Plan Bereziaren ingurumen-ebaluazioaren espedienteko txostenak aztertuta, eta ikusirik hasierako dokumentu estrategikoa zuzena dela eta indarreko araudian ezarritako alderdien araberakoa dela, Ingurumen Administrazioaren Zuzendaritzak, eskumena duen organoa baita, otsailaren 27ko 3/1998 Legearen eta apirilaren 11ko 77/2017 Dekretuaren arabera (Ingurumen, Lurralde Plangintza eta Etxebizitza Sailaren egitura organikoa eta funtzionala ezartzeko dena), ingurumen-txosten estrategiko hau ematen du, zeinak Planaren proposamenean ingurumen-arloko alderdiak sartzearen alde egiten baitu eta Plana aplikatzearen ondorio adierazgarrien aipamena jasotzen baitu, baita sartu behar diren azken oharrak ere, soilik ingurumen arlokoak.\nLehenengoa.– Suhiltzaile-etxea handitzea dela-eta komunitate-ekipamenduko sistema orokorra (segurtasuna) handitzeko Laudioko Udalak sustatu duen Laudioko HAPOaren (aurrerantzean, Plana) 43. aldaketa puntualari buruzko ingurumen-txosten estrategikoa formulatzea, ondoren ezarritakoari jarraituz:\nPlanaren xedea da Laudioko suhiltzaile-etxeari dagokion komunitate-ekipamenduko sistema orokorra handitzea. Egun dagoen suhiltzaile-etxearen eraikina handitu beharra dago; izan ere ez du nahiko leku ibilgailu luzeak gordetzeko, maniobrak egiteko edo larrialdi-helikopteroak behin-behinean lur hartzeko. Gainera, eraikina erabat eraberritu eta antolatzea nahi da, eraikuntza-patologia garrantzitsuak dituelako eta, mantentzeko eta zaintzeko lanik ez denez egin, kalteak areagotu egin direlako. Egun, eraikin horretan suhiltzaileak, ertzain-etxea eta Osakidetzako larrialdien zerbitzua daude.\nZumalakarregi - Hiru Gurutzeta 12. Industrialdean kokatuta dagoen hiri-lurzoru baten gainean egingo da handiagotzea. 32. lurzatia zati batean hartuko da; horren zati bat espazio libreen tokiko sistema bezala kalifikatua izan da, eta gainerakoa industrialdeari lotutako kirol- eta merkataritza-ekipamendu bezala. Komunitate-ekipamenduko sistema orokorra (Segurtasuna) 1.435,10 m\nBestalde, sortuko den berdegunearen inguruan bide berri bat egingo da, zeinak gasolindegiko irteeran dagoen bidea ordeztuko baitu; izan ere, sistema orokorra handitzea dela-eta bide hori kendu egingo da. Bide berria egiteko, egun dagoen bide zolatua baliatuko da.\na) Planak zer neurritan ezartzen duen proiektu edo beste jarduera batzuetarako esparrua: egun dagoen suhiltzaile-etxearen eraikina handitzea da Planaren xedea, ez baitu nahiko leku maniobrak egiteko ibilgailu luzeak hartzeko, ezta larrialdi-helikopteroak behin-behinean lur hartzeko ere; gainera, eraikina erabat eraberritu eta antolatzeari ekin nahi zaio. Hori guztia eraikuntza- eta hirigintza-proiektu elkartu baten barnean burutuko da.\nc) Plana egokia den edo ez bereziki garapen jasangarria sustatzeko egindako ingurumen-oharpenak integratzeko: kokapen hau hautatzean Plana garatzeko, lehentasuna eman zaio lurzoru antropizatuak berrerabiltzeari –lurzoru naturalak artifizial bilakatu ordez– eta espazio publikoen zentraltasuna eta irisgarritasuna sustatzeari. Hori dela eta, irizten da egokia dela garapen jasangarria sustatzen duten ingurumenaren arloko kontsiderazioak integratzeko.\nd) Planarekin edo programarekin loturiko ingurumen-arazo esanguratsuak: ingurumenean nolabaiteko inpaktua izan dezaketen jardunek obra-faseekin dute zerikusia batez ere: lur-mugimenduak, makineria-zirkulazioa, lurzoru-okupazioa, ustekabeko isurpenak, uraren kalitatearen gaineko eragina, hondakinak sortzea, soinu-mailen igoera, partikulek eragindako airearen kutsadura eta abar. Ziurta dezakegu, beraz, ez dela izango Plana burutzearen ondoriozko ingurumen-arazo adierazgarririk, betiere segurtasunari eta osasunari, ingurumenari, paisaiari, kutsadura akustikoari eta kultura-ondarearen babesari dagokienez indarrean dagoen araudia betez gauzatzen badira eraginpeko eremuan burutzen diren jarduketak eta jarduerak. Zehazki, jarduketa bateragarria izango da Kantauri Ekialdeko Demarkazio Hidrografikoaren 2015-2021 Plan Hidrologikoaren 40. eta 41. artikuluetan xedatuarekin uholde-arriskuko guneko erabilerekiko mugen alorrean. Eremu horretan edozein jarduketa gauzatzeko, arro-erakundearen aldez aurreko administrazio-baimena beharko da.\nHondakin arriskutsuak dituzten ontziek uztailaren 20ko 833/1988 Errege Dekretuaren 13. artikuluan ezarritako segurtasun-arauak bete behar dituzte, eta itxita egon behar dira baimendutako kudeatzaileak jaso arte, isuri edo lurrundu ez daitezen. Dekretu horren bidez, Hondakin toxiko eta arriskutsuei buruzko maiatzaren 14ko 20/1986 Oinarrizko Legea betearazteko araudia onartu zen.\n– Induskatutako lurzoruen kontrola: Laudioko Udalari eta Ingurumen Sailburuordetzari jakinarazi beharko zaizkie lur susmagarriak hautemateagatiko kutsadura-arrasto guztiak, Lurzorua Kutsatzea Saihestu eta Kutsatutakoa Garbitzeko ekainaren 25eko 4/2015 Legearen 22.2 artikulua betetzeko.\nBigarrena.– Zehaztea, ingurumen-txosten estrategiko honetan ezarritako baldintzen arabera, ez dela aurreikusten suhiltzaile-etxea handitzea dela-eta komunitate-ekipamenduko sistema orokorra (segurtasuna) handitzeko Laudioko HAPOaren 43. aldaketa puntualak ingurumenaren gaineko ondorio esanguratsurik izango duenik; horrenbestez, ez da beharrezkoa ohiko ingurumen-ebaluazio estrategikoa egitea.\nHirugarrena.– Laudioko Udalari jakinaraztea ebazpen honen edukia.\nLaugarrena.– Ebazpen hau Euskal Herriko Agintaritzaren Aldizkarian argitara dadila agintzea. Ingurumen-ebaluazioari buruzko abenduaren 9ko 21/2013 Legearen 31.4 artikuluak ezarritakoaren arabera, ingurumen-txosten estrategiko honek indarraldia galdu eta berezko dituen ondorioak sortzeari utziko dio baldin eta, Euskal Herriko Agintaritzaren Aldizkarian argitaratu eta lau urteko gehieneko epean, ez bada onartzen suhiltzaile-etxea handitzea dela-eta komunitate-ekipamenduko sistema orokorra (segurtasuna) handitzeko Laudioko HAPOaren 43. aldaketa puntuala. Halako kasuetan, berriro hasi beharko da planaren ingurumen-ebaluazio estrategiko sinplifikatuaren prozedura.


Bortzirietako Euskara Mankomunitatea 2014-11-18 0 Iruzkin\nMedikua edota pediatra euskalduna eskatzeko kanpaina abiatu da Bortzirietan, UEMAren eta Bortzirietako Euskara Mankomunitatearen eskutik. Osasun alorrean garatzen diren hizkuntza-politikak aldatzea du helburu egitasmo honek, eta gehiago zehaztuz, familia-medikua edota pediatra erdaldunak dauden herrietan profesional euskaldunak bermatzea da helburua. Bultzatzaileen esanetan “kanpainaren asmoa ez da, inondik inora, Bortzirietako osasun zentroetako langileen kontra egitea, haiek euskarazko zerbitzua eskaintzea/euskaraz jakitea baizik, baina momentu honetan hizkuntza eskakizunik ez dutenez, egoera horri irtenbidea ematea lortu nahi da. Horretarako plantilla organikoan behar diren aldaketak egin ditzaten eskatu nahi da kanpaina honen bidez”.\nNON JASO eta NOLA BETE eskaera orriak\nKanpainaren berri ematen duen eskuorria eta beharrezko informazioa:\nEskuorria Familia-medikua edota pediatra euskaraz\nMediku eta pediatra euskalduna nahi dut kanpainarekin bat egin nahi duenak eskaera orri ofizial bat bete beharko du. Hura eskuratzeko hainbat bide dituzue: herrietako euskara batzordeko kideek eskuz esku banatuko dituzte ale batzuk, horiez gain hainbat gune izanen dira eskaera orriak lortzeko:\nLesakako ferietan, azaroaren 27an\nLesakako Osasun Zentroan\nBehin eskaera orria jasota bete egin behar da eskatzailearen izen-abizenak emanez eta zer eskatu nahi duen azalduz. Eskaera orria sinatu eta lehen aipatutako guneetan utzi dezakezue, edo sinatzeko eman dizuen batzordekideari itzuli.\nEskaera orria – Osasun kanpaina\nNahi izanez gero, eskuorriaren atzekaldean eskaera egiteko adibide gisara esaldi bat jarria duzue. Gainerako datuak bete, sinatu eta lehen aipatutako guneetan utzi dezakezue, edo sinatzeko eman dizuen batzordekideari itzuli.\nEskaera orria – Mediku euskalduna nahi dut\nSINADURAK BILTZEKO EPEA\nAzaroaren 17tik 30era bitartean izanen da eskaera orriak bete eta sinatzeko epea.\nBortzirietan orain hasiko den sinadura bilketa hau bera egina dute aurretik Baztanen eta Leitzaldean, 65 eta 171 eskaera bilduz eskualde bakoitzean. Orduan emandako datuek agerian utzi zuten osasun alorreko profesional euskaldunen eskasia, “Nafarroako UEMAko 14 udalerrietan, 8 pediatra ari dira lanean eta horietatik lauri bakarrik eskatzen zaie euskaraz jakitea” Eneka Maiz, UEMAko ordezkariak azpimarratu bezala.\nBildutako eskaerei jarraipena eginen zaie, orain, eta bestetik, Nafarroako Gobernuari eskaera formala eginen zaio eskakizun horiek denak kontuan hartu eta plantilla organikoan beharrezko aldaketak egin ditzan.


Hemen zaude: Bide Segurtasuna | Hezkuntza | Mugikortasun segururako hezkuntza\nPertsona ardatz gisa duen prebentzio tresna bat da, prebentziozko mugikortasun autonomoa eta arduratsuaren emaitza gisa istripu eta biktimen kopurua zero izango duen egoera lortzen lagundu nahi duena.\nMugikortasun segururako hezkuntzan jasotako ekintzak eta baliabideak berariaz diseinatuta daude; hala, espazio publikoan mugitzeko eskubidea baliatzerakoan, pertsona orok bere segurtasuna zein gainerako pertsonena errespetatu ahal izateko beharrezko gaitasunak garatzeko diseinatu dira.\nTrafiko Zuzendaritzak mugikortasun segururako hezkuntza indartu nahi du; horrela, hezkuntza eragileek proposamen erabilgarriak lortu eta eskaini ahal izango dituzte, besteak beste, familiek, ikastetxeek, edota gidarien eta aisialdiko eskolek.\nMugikortasun segururako hezkuntzari dagokionez edozein kontsulta egin nahi baduzu, gurekin harremanetan jar zaitezke:\nOinarriak: gaitasunen gida\nGaitasunen gidak mugikortasun segururako hezkuntzaren funtsa azaltzen du, eta bide hezkuntza eta prestakuntzarekin lotutako profesional eta pertsonek egin dute.\nGida honek mugikortasun segururako balioak, programazio didaktikorako orientazioak, gaitasunak, eta edukiak eskaintzen ditu.\nMugikortasun segururako hezkuntza - Gaitasunen gida\nHezkuntza sistemaren rola\nLehen eta bigarren hezkuntzako curriculum dekretuak oso zabalak dira, etengabe aldatzen ari den gizarte konplexuaren isla. Datozen belaunaldiei gizabidezko kontzientzia garatzen lagunduko dieten ohiturak eta balioak transmititzeko premiari erantzuten diote dekretuek. Bidean izan beharreko jokabideak oinarrizko edukietan jaso behar dira, elkarbizitza, tolerantzia, elkartasuna, errespetua eta erantzukizuna bultzatuko dituen herritartasun hezkuntza integratzailea lortzeko.\nCurriculumeko arloak eta lotutako esparruak\nMugikortasun segururako hezkuntzaren edukiak, ahal dela, arlo eta esparru hauetan aplikatu behar dira:\nZeharkako eduki gisa, curriculumeko arlo hauetan:\nIngurune natural, sozial eta kulturalaren ezagutza.\nHerritartasunerako eta giza eskubideetarako hezkuntza arloko eduki zehatz gisa\nTutoretza ekintza gisa.\nNatura zientziak (Biologia eta Geologia; Fisika eta Kimika)\nHezkuntza etiko-zibikoa arloko eduki zehatz gisa\nTutoretza ekintza gisa\nOinarrizko gaitasunak nola landu mugikortasun segururako hezkuntzako materialen bitartez\nMaterialen xedea ikasgelan hezkuntza lanak errazteko irakasleei tresna motibagarri eta erakargarriak ematea da, mugikortasun seguruari lotutako alderdi guztietan.\nMaterialak bat datoz curriculumeko hezkuntza gaitasun nagusiekin; hona hemen arrazoiak:\nBizitzeko hezkuntza deitutakoaren parte da (sexu hezkuntza, hezkuntza zibikoa, bakea, iraunkortasuna, droga mendetasunaren prebentzioa, osasun arloko hezkuntza), eta xedeak eta estrategiak partekatzen dituzte (modu kritikoan pentsatzen eta ikasten ikasi). Abantaila bat du: beste gaiekin alderatuta, hau da gehien ikusten dena, ondorio fisikoak eta berehalakoak eragiten dituelako (tabakoaren ondorioak antzemateko, esaterako, denbora gehiago behar da). Horrenbestez, horietan guztietan sartzeko bide ona da.\nMugikortasun espazio bat partekatzen dugu, eta horregatik, nahitaez, arauak etengabe ezarri eta errespetatu egin behar ditugu, partekatutako espazioetan ezinbestean sortzen diren gatazketan negoziatu egin behar dugu eta bideetako beste erabiltzaileen arrazoiak, nahiak eta premiak entzuteko prest egon behar dugu (elkarrekin bizitzen ikasi behar dugu).\nAntolatutako jardueren bidez, nork bere burua babesteko balio dute, norberaren eta beste pertsonen osasun psikikoa eta fisikoa (modu arduratsuan bizitzen ikasi behar dugu).\nMugikortasun segururako hezkuntza materialetan, edukiek ez dute azalpen sakon eta xehaturik eskatzen. Edukiak garatzeko oro har talde prozesuak dinamizatu behar dira, ikasleak modu integralean garatzea erraztu eta laguntzeko.


Aste huntako jokoz kanpon, 4 neska gomitatu ditugu. Eskubaloina aipatzeko; Nafarroa taldeko Joana Bidart eta Amikuzetik Luixa Aizager. Eta Indianoak proiekoaz mintzatzeko Lore Goietxe eta Maite Garra.\nAzken eguneratzea hemen: Ostirala, 2013(e)ko otsailak 08\nTxirrindularitzan, Amstrongek aitortu du dopatu zela luzaz ukaturik. Mauleko txirrindularitza elkarteko presidenta den Jean-Claude Aguerrek Amerikarraren jokamoldea salatuko du. Bigarren partean, Donapaleuko futbola aipagai Amaia Prebende, Kattalin Christy eta Paxkal Prebende arduradunekilan.\nAzken eguneratzea hemen: Larunbata, 2013(e)ko urtarrilak 26\nPilota aipagai nagusia aste huntako jokoz kanpon. Berezkoen xapelketa nagusiaz mintzatuko gira Frantziako federakuntzako Paxkal Harotzarene-rekin eta Patrick Ozafrain pilotariarekin.\nPeio Larralde Hazpandar gazteak, berak jokatuko duen binazkako finala aipatuko dauku\nAzken eguneratzea hemen: Ostirala, 2013(e)ko urtarrilak 18\nAzken eguneratzea hemen: Igandea, 2013(e)ko urtarrilak 13


Bere gain hartuko ditu mankomunitateak auzipetuen gastuak - Tolosaldea - Tolosaldeko ataria\nTolosaldeko Ataria 2020-03-17 18:04\nEnirio Aralar Mankomunitateak ezohiko bilkura egin zuen aurreko ostegunean, martxoak 12; Aralarko pisten auzian auzipetutakoen defentsa kostuak ordainduko dituzte\nAurreko legealdian Enirio-Aralar Mankomunitateko udal ordezkari izan ziren zazpi pertsona, tartean Abaltzisketako Jon Zubizarreta eta Amezketako Ainhoa Zuriarrain, Tolosako Hirugarren Instrukzio Epaitegian auzipetuta daude. Mankomunitateko ordezkari zirela Enirio-Igaratza arteko bidea egokitzeko lanak egiteko aldeko bozka eman zuten, eta ondorioz, Natur Baliabide eta Ingurugiroaren eta Lurraldearen Antolaketaren ustezko delitua egin izana egotzi diete. Auzipetutako zazpi hautetsien defentsa kostuak bere gain hartuko ditu mankomunitateak, «ordezkaritza eta defentsa egoera egokia» izan dezaten.\nAurreko osteguneko presazko eta ezohiko zuzendaritza batzarra deitzeko eskaera Abaltzisketa, Altzaga, Arama, Beasain eta Lazkaoko ordezkariek proposatu zuten, Enirio-Igaratza mendi pistari baiezko bozka emategatik auzipetuta dauden ordezkariei eragiten dien puntua tratatzeko. Koronabirusagatik bilkura ahalik eta motzen egiten saiatu ziren eta aurreikusita zeuden zazpi puntuetatik bakarra landu zuten, hain zuzen, auzipetuen defentsa kostuak mankomunitateak ordaintzeari zegokiona. Ordainketak «berehala» egiteko proposamena luzatu zen gai zerrendan.\nAuzipetuek egindako eskaerari dagokionez, mankomunitateko idazkariak egindako bi txosten daude, ordezkaritza eta defentsa gastu horiek mankomunitateak bere gain hartu ahal izateko baldintzak zehazten dituztenak. Gastuen ordainketa, ikertuak delituaren erantzuletzat jotzen ez direla egiaztatu ondoren egitea esaten du lehen txostenak. Bigarrenak, gastuak ordaintzeko kide guztiek egindako ordainketak justifikatu behar dituztela esaten du. Adur Ezenarro mankomunitate lehendakariak bilkuran adierazi zuen eskaera egitea «zilegi» dela, baina bigarren txostenak ezarri bezala, gastu horiek indemnizagarriak izateko eta ordaindu ahal izateko, dagokion prozedura jarraitu behar dutela, «auzipetuen defentsa gastuen fakturak aurkeztuz adibidez».\nAurreko osteguneko bilkuran 14 ordezkarik hartu zuten parte eta ordainketa berehala egitearen aldeko 13 bozka izan ziren. Kontrako boto bakarra Ezenarro lehendakariak eman zuen eta bozka arrazoitzerako orduan argudiatu zuen, mankomunitateko lehendakari ohiak Ordiziako udalbatzak adostutakoaren kontra egin zuela eta «interes pertsonalak medio» eman ziola babesa Enirio-Igaratzako pistari.\nAitor Aldasoro Beasaingo alkateak hartu zuen hitza bilkuran eta EH Bilduko ordezkariei aurpegiratu zien, ordainketak lehenbailehen egitea edo ez borondate politikoaren baitan zegoela. Batzarrean Aldasorok azaldu zuen defentsaren orain arteko fakturak ordaindu behar izan dituztela dagoeneko auzipetuek, «3.000 euroko faktura bana». Beasaingo alkatearen hitzetan «indefentsio» egoera honi eusteak aurrekari «oso larria» ezarriko luke. «Gure eskualdeko herrietan organo kolegiatutan parte hartzen duten ordezkariak, udalbatzetako zinegotziak edota mankomunitate eta abarretako ordezkariak, kanpo presioen baldintzapean arituko lirateke, behin behinean euren patrikatik aurre egin behar badiete bertan hartutako erabakien ondorioei».\nHonenbestez, mankomunitateak auzipetuen gastuak bere gain hartzea eta ordainketa berehala egitea adostu zuen 13 baiezko botorekin eta lehendakariaren ezezko boto bakarrarekin. Auzipetuek orain arteko ordainketen fakturak aurkeztu beharko dituzte, eta horretaz gain, herri bakoitzak egin beharreko ekarpen berezia nola egin erabakitzeke geratu zen ostegunean.\nBilkuran izan ziren auzipetuak «pozik» agertu ziren, azaldu zutenez, «hilabete askotan gainean izan dugun zamaren zati txiki bat behintzat arindu zaigulako». Beste behin, nekazaritza sindikatuen eta ganaduzaleen babesa eskertu zuten auziperatuek, koronabirusagatik bilkura aretoan egon ez baziren ere, kanpoan zain egon zirelako batzarra amaitu bitartean. Auzipetuek mankomunitateko lehendakariari kiroldegia eta musika eskola «beteta» zeuden bitartean, batzar aretoan sektoreko ordezkaritzari sartzen utzi ez izana aurpegiratu zioten, «are gehiago EH Bilduk parte hartzea beti ahotan darabilenean». Ordu eta erdi iraun zuen batzarrak eta eztabaidak iraun bitartean kanpoan izan ziren nekazaritzako sindikatuetako ordezkariak eta baita ganaduzaleak ere.


Zer da azpiegitura berdea? - Ingurumena\nZer da azpiegitura berdea?/\nZer da azpiegitura berdea\n”Azpiegitura berdea eremu naturalen, erdi-naturalen eta beste ingurumen elementu batzuen sarea da, modu estrategikoan planifikatua, eta zerbitzu ekosistemiko ugari emateko diseinatu eta kudeatua” (Europako Batzordea, 2013)\nAzpiegitura berdea, beraz, espazioen eta elementuen sare bat da: klima aldaketaren aurrean erresilientzia hobetzen du, biodibertsitatea kontserbatzen laguntzen du eta gizakioi mesede egiten digu, ekosistemen zerbitzuak mantenduz eta hobetuz.\nZerbitzu ekosistemikoak pertsonek eta gizarteak ekosistemen funtzionamendutik lortzen dituzten onuren multzoa dira. Adibidez, ur garbia ekoiztea, lurzorua sortzea, basoek klima erregulatzea, polinizazioa, biodibertsitatea kontserbatzea, etab.\nPraktikan, berdegune orok —parke natural handitik hasi eta hiri lorategiraino— zerbitzu ekosistemikoak sortzen ditu neurri handiagoan edo txikiagoan, eta azpiegitura berdetzat har liteke, baina Europako Batzordearen definiziora egokitzeko, sare planifikatu baten parte izan behar du, eta kudeatzerakoan kontuan hartu behar da funtzionaltasuna hobetzea, zerbitzu ekosistemikoak emateko.\nAzpiegitura berdearen funtsa funtzio aniztasuna da. Hainbat beharri erantzun diezaieke aldi berean: funtzio ekologikoei, produktiboei eta kulturalei, baina jasangarritasunaren kontzeptuak ez bezala, kontzeptu horrek funtzioen batura adierazten du, eta ez haien elkargunea. Beraz, azpiegitura grisak ez bezala, zeinak helburu bakar baterako balio baitu, biodibertsitatean aberatsak diren berdeguneek oso funtzio baliagarriak bete ditzakete, askotan aldi berean eta oso kostu txikian, pertsonen, naturaren eta ekonomiaren alde.\nAzpiegitura berdea, beraz, espazioen eta elementuen sare bat da:\nEkologiaren ikuspegitik koherentea, eta estrategikoki planifikatuta.\nEremu naturalek eta erdi-naturalek, elementu eta gune berdeek osatzen dute, bai landakoek, bai hirietakoek, baita zerbitzu ekosistemikoak ematen laguntzen duten elementu artifizialek ere, hala nola faunaren pasabideak.\nEskala anitzekoa da, hainbat plangintza eskala eskatzen dituena, Europa mailatik hasi eta udal mailaraino.\nKlima aldaketaren gisako inpaktuen aurreko erresilientzia hobetzen eta biodibertsitatea kontserbatzen laguntzen du, eta gizakoi mesede egiten digu, ekosistemen zerbitzuek sortzen dituzten funtzioak mantenduz eta hobetuz, naturarekiko harremanak ematen dituen onura pertsonal eta sozialak barne.\nAzpiegitura berdeko sareen garapena EAEko Lurralde Antolamenduaren Gidalerroetan aurreikusita dago. Gidalerro horiek EAErako oinarrizko sare bat definitzen dute, eta Lurralde Plan Partzialen eta udaleko hirigintza plangintzaren bidez eskualde eta toki sareak ezartzeko jarraibideak ezartzen dituzte.


Dalmazieraz zekien azken laguna 1898an hil zen. Dalmaziera, beraz, hizkuntza hila da, orain dela ehun urte baino gehiago desagertua. Antza denez, azken hiztun hark ez ei zekien oso ondo hizkuntza horretan (del Moral 2002), haren gurasoek beren artean erabiltzen zuten arren. Nonbait, gurasoek, beste heldu askok bezala, seme-alabei dalmaziera ez erakustea erabaki zuten, horren ordez lurraldean zabaltzen ari zen hizkuntza eslaviarra (kroaziera, gaur egun) erakutsi zioten-eta.\nDalmaziera Dalmazia izeneko lurraldeko hizkuntza izan zen, eta Krk, Cres eta Rab uharteetakoa ere bai (Price 2001). Dalmazia, gaur egun, Kroazian dago, Itsaso Adriatikoaren itsasertzean, eta bertako hiri garrantzitsuenetako bat Dubrovnik da (lehen, Ragusa). Dalmaziera XVI. mendean erabiltzen zen agiri ofizialetan ere, Ragusan. Gero, hizkuntza eslaviarra hasi zen horren lurraldea hartzen.\nDalmaziera hizkuntza indoeuroparra izan zen, latindar adarrekoa; besteak beste, aragoiera, arumanera, asturiera, galiziera, gaztelania, frantsesa, friulera, italiera, portugesa eta sardiera bezala. Dirudienez, dalmaziera italieraren eta errumanieraren arteko hizkuntza izen zen, eta, agian, Veneziako italiera aldaerarekin antz handia izango zuen.


Ezjakintasunaren kartografia #144 - Zientzia Kaiera\nAtzo Estatu Batuetako presidente kargua hartu zuen Donald Trumpek. Ongi etorriak ziurgabetasunaren arora. Zeintzuk dira ziurgabetasunak ekonomian dituen eraginak? Erantzuna José Luis Ferreirak ematen digu: The effects of uncertainty in the economy.\nGrafenoa gauza sinestezinak lortzeko gai da. Esaterako, sekulako eremu elektriko batekin borrokatzea ilerik harrotu gabe. DIPCko ikertzaileek gaitasun honen azalpen teorikoa aurkitu dute: The ultrafast electronic response of graphene.\nEhiztarien portaera oso konplexua da haren neurologiari erreparatuz gero. Duela gutxi portaera honetan parte hartzen duten mekanismo neurobiologikoak antzeman dituzte eta José Ramón Alonsok azaltzen dizkigu: Predation unchained.


Sulfamida - Wikipedia, entziklopedia askea.\nSulfamiden oinarrizko egitura kimikoa\nSulfamidak sulfonamida molekulatik lortzen diren farmakoak dira, sufrez, oxigenoz eta nitrogenoz osatuak. Eragile antimikrobiarrak izanik, antibiotiko moduan erabiltzen dira hainbat gaitz infekziosoen aurka, medikuntzan eta albaitaritzan. Garrantzi historiko handia dute, bakterioen aurka arrakasta handiz erabilitako lehenengo botikak izan baitziren.\nGerhard Domagk ikerlari alemaniarrak (Medikuntza eta Fisiologiako Nobel Saria 1939an) Prontosil izeneko botika aurkitu zuen 1932an, lehenengo sulfamida, Bayer laborategietan. Prontosil profarmakoa da, hots, in vitro ez du osatzeko ahalmenik, bere eraginkortasuna animali biziengan agertuz. Estreptokokoen aurka, bereziki, oso eraginkorra zen, eta beste sulfamida batzuen sintesirako abiapuntua izan zen.\n1930eko hamarkadaren bukaera eta 1940koaren hasiera sulfamiden urrezko aroa izan zen, urte horietan merkaturatu baitziren familia honetako botika berri asko. Bigarren Mundu Gerran, batez ere, hamaika gaixoren biziak salbatu zituzten sulfamidek, penizilina sortu arte antibiotiko eraginkor bakarrak izan baitziren. Penizilina eta beste antibiotiko modernoen agerpenak, 1940ko hamarkadaren bukaeran, sulfamidak baztertu zituen, eta egun hasieran baino askoz gutxiago erabiltzen dira (gernu-aparatuaren infekzioak tratatzeko, bereziki, aplikatzen dira).\nSulfamidak bakterioestatikoak dira: ez dituzte zuzenean bakterioak suntsitzen, baina haien ugalketa galarazten dute. Bakterio Gram positiboen aurka, batez ere, eraginkorrak dira, baina Gram negatibo batzuk ere sentikorrak dira botika hauekiko (enterobakterioak, esaterako).\nSulfamidak azido folikoaren sintesia inhibitzen dute. Haien egitura kimikoak antza handia du azido paraminobenzoikoarekin (PABA), azido folikoaren biosintesian parte hartzen duen funtsezko metabolitoarekin, hain zuzen ere. Sulfamidek PABA ordezkatzen dute azido folikoaren sintesian, eta hori dela-eta sintesi hori ez da osatzen. Azido folikoaren ezean bakterioak laster hiltzen dira.\nSulfamidek ez dituzte giza-zelulak kaltetzen, gizakiak ez baitu azido folikoa sintetizatzen, dietaren bidez hartuz. Azido folikoa sintetizatzen duten bakterio guztiak sentikorrak dira sulfamida guztiekiko; azido folikoa kanpotik hartzen dutenak (gizakiaren antzera), aldiz, ez dira botika hauekiko sentikorrak.\nAho bidetik hartzen dira batik bat, noizean behin -azalaren infekzioetan, kasu- pomada moduan aplikatzen badira ere, modu topikoan. Hesteetara iristerakoan xurgatuak izaten dira eta odolera doaz, organismoaren ehun guztietara iritsiz (baita likido zefalorrakideora, karenera eta umekira ere). Giltzurrun bidetik kanporatzen dira gernuarekin.\nAplikazioen artean hauek dira aipagarrienak:\nGaur egun sulfamidak ez dira asko erabiltzen, hainbat sulfamida topiko eta trimetoprim/sulfametoxazol konbinazioa izan ezik.\nOrriaren azken aldaketa: 30 abuztua 2020, 12:18.


NEIKER | Nekazaritza Ikerketa eta Garapenerako Euskal Erakundea\nBerrikuntza Gehiago jakin nahi dut Transferentzia\nErrentagarritasuna Kontsultatu gure zerbitzuak Jasangarritasuna\nKontserbazioa Ezagutu gaitzazu\nAlbiste, proiektu eta jardunaldi esanguratsuak\nEzagutza nekazaritza-abeltzaintza eta basogintza sektorerako\nLehiakortasuna eta iraunkortasuna hobetzen ditugu ikerketaren eta zientzia aplikatuaren bitartez\nAbereen osasuna eta ekoizpena hobetzeko proiektuak lantzen ditugu, animalien ongizatea errespetatuz.\nNekazaritzako ekoizpen sistemak optimizatzeko eta nekazaritza ekologikoa bultzatzeko ikertzen dugu.\nUstiategien jasangarritasunaren eta efizientziaren alde egiten dugu, hobekuntza genetikoaren eta gaixotasunen kontrolaren bitartez.\nBerrikuntza garatzen dugu baliabide naturalen ustiapen jasangarria eta ingurune naturalaren kontserbazioa bateratzeko.\nProiektuak eta egitasmoak\nLehen sektoreari transferitzen dizkiogu emaitzak\nLehen sektore lehiakorrago baten alde\nBikaintasun zientifikoarekin konprometitutako 180 profesional baino gehiago nekazaritza-abeltzaintza eta basoko euskal sektore lehiakorrago baten alde.\nIkerketa zientifiko-teknologikoaren alde egiten dugu sektorearen arlo guztietan.\nAurrea hartzen diegu merkatuaren joerei eta sektorearentzako teknologia berriak gehitzen ditugu.\nIngurumena errespetatzen duten ekoizpen prozesu jasangarriak sortzea zaintzen dugu.\nhektarea Lursail esperimentalak\nNekazaritza-abeltzaintza eta basogintza sektorearentzat egiten dugu lan\nProdukzio sarera transferitzeko soluzioak diseinatzen ditugu, gizarteari aberastasuna eta ongizatea emateko eta lehen sektorearen lehiakortasuna handitzeko.\nKualifikazio handiko 30 profesionaleko talde bat dugu, eta azken belaunaldiko instalazioak, animali eta landare osasuneko eta baliabide naturaletako zerbitzu analitikoak eskaintzeko.\nKontsultatu gure zerbitzuak


Aitor Sarasua Maritxalar zendu da - bertsoa.eus\nAitor Sarasua Maritxalar zendu da\nLehenengo bertso-eskoletako belaunaldi oparo hartako kide, bat-bateko bertsogintza eta bertsolaritza eragiletza jorratu zituen.\nAitor Sarasua Maritxalar bertsolaria eta bertsolaritza eragilea zendu da Itsasun. Aretxabaletan sortu zen 1967an eta lehenengo bertso-eskoletako belaunaldi oparo hartako kide izan zen, besteak beste, Arantzazu Loidi, Jon Iñaki Izarzelaia, Danel Goikolea eta anaia Jonekin batean, Almen bertso eskolan.\nEskolarteko eta gazte sariketan kantatua, baita Gipuzkoako zein Euskal Herriko Txapelketan ere. 1993ko Txapelketa Nagusian finalaurrekoetan kantatu zuen. Plazan ere ibili zen Aitor, belaunaldi ezberdinetako bertsolariekin bertsotan.\nBat-bateko jardunaz gain, 1994an bertso jarri musikatuetan ere mugarri izan zen lana plazaratu zuten Aitor Sarasua eta Jon anaiek: Fauna txiki bat bertso berritan, garaiko egoera sozial, politiko eta euskalgintzaren inguruko ikuspegia kritikoa plazaratuz. Arrakasta handia izan zuen lanak.\nBertsularien Lagunak eta Bertsozale Elkartean\nItsasun bizi zelarik, Aitor Sarasuak urteetako lana egin du Bertsularien Lagunak Elkartean ere, zeregin desberdinetan. Euskal Herriko Bertsozale Elkarteko zuzendariza kide ere izan zen urte askoan.\nHileta, larunbatean 11:00etan, Itsasuko elizan.


Gonzalezi «esku hartze onartezina» iruditu zaio Errioxak Arabako Mahastien aurkako auzibidea babestea\nMahats bilketa Villabuenako lurretan, artxiboko irudi batean. JAIZKI FONTANEDA / FOKU Tamaina handiagoan ikusi\nArabako Mahastiak sor-marka proiektuaren auziak gatazka politikora salto egin du. Errioxako jatorri izeneko Kontseilu Arautzaileak atzoko bileran erabaki zuen auzitara eramatea Arabako Mahastiak onartzeko espedientea. Erabaki horri babesa emateko, kontseiluaren bileran parte hartu zuen Concha Andreu (PSOE) Errioxako Autonomia Erkidegoko presidenteak. Agerraldi horrek sumindu egin du Ramiro Gonzalez Arabako ahaldun nagusia, auzia «politizatzea» iruditzen baitzaio, eta hitz gogorrak izan ditu Andreurentzat: «Eskaera egin dutenak Arabako enpresak dira. Ez dagokion auzietan modu onartezinean esku hartzea da». Kontseilu Arautzailea ere kritikatu du Gonzalezek: «Gaur egun, ez da jatorri izenaren lurralde osoaren kontseilu arautzailea, baizik eta erkidego autonomo batena, eta hori oso larria iruditzen zait».\nAuziaren politizazioa ez da gauza berria, baina, oro har, norabide batetik etorri da: Errioxatik. Lurralde horretan hasiera-hasieratik ziurtatu dute Arabako Mahastiak proiektu politiko bat zela, abertzaleen saiakera bat Errioxari eta haren ardoari kalte egiteko. Errioxako eragile politiko, ekonomiko eta sozial gehienek eutsi diote ildo horri, indar handiagoarekin edo txikiagorekin. Eztabaida horretatik kanpo geratu nahi izan dute Araban, eta upeltegi batzuen proiektua dela nabarmendu dute. Berez, Eusko Jaurlaritzak eta Arabako Aldundiak ez dute bat egin: ulerkorrago azaldu da Arantxa Tapiaren saila, eta uzkurrago Arabako Aldundia. Gonzalezek berak gogorarazi zuen atzo sor-marka sortzearena ez dela bere gobernuaren proiektua, «zilegia» iruditu arren, eta nahiago lukeela Errioxaren aterkipean marka propio bat sortzea, «Bordelen arrakastaz funtzionatzen duen moduan». Eskaera horri jaramonik ez egitea aurpegiratu zion jatorri izeneko gehiengoari, eta jarrera horrekin arrazoi ematen diela sor-markatik atera nahi duten upeltegiei.\nEztabaida maila politikoan kokatu ez den arren, egia da Arabako alderdiak lerrokatu egin direla: proiektuaren aurka PSE-EE eta PP, alde EH Bildu eta Elkarrekin Ahal Dugu, eta zatituago, berriz, EAJ.\nArabako Mahastiak eratzeko urratsa ABRA Arabako Errioxako Upeltegien Elkarteko berrogei bat kidek egin dute; ehundik gora kide ditu elkarte horrek, eta gutxi batzuek alde egin dute, proiektua salatzeko. Eskatzaileen argudioa da azken urteetan asko handitu dutela ekoizpena upeltegi handiek, eta euren produktua bereizteko eta negozioa egiteko aukerarik ez dutela. Gainera, Grupo Riojan batutako upeltegi handien tresna izatea egotzi diote Kontseilu Arautzaileari.\nABRAko ordezkariek auzibidearen aurkako botoa eman zuten atzo Kontseilu Arautzailearen bozketan, eta abstenitu egin ziren UAGA Arabako nekazarien sindikatua eta Araex elkartea. Azken horretan neurri erdiko upeltegi esportatzaile batzuk biltzen dira, Arabako Errioxakoak gehienak. Emaitza, ordea, garbia izan da: auzibidearen aldeko 134 boto, hamalau abstentzio eta aurkako boto bakarra. Kontseiluaren bilerara azalduta, haren jarduna «arrakalarik gabe babesten» duela adierazi zuen Andreuk, «errioxar guztien defentsan».\nDardarizoa etxe handian\nPorrot egiteko arrisku bizian dago Evergrande, Txinako higiezin enpresa handienetan bigarrena. Haren erorikoak domino efektu bat eragiteko aukerak kezka handia sortu du\nGogoratu dute botikak kooperatibako kide direla. Lan Ikuskaritza zuzendaritza laguntzen ari dela kritikatu dute. Bizkaiko biltegietan ia 800 egun daramatzate greban.\nGonzalezek «prezio duinak» eskatu ditu mahastizainentzat


WhatsApp for Business: bezeroa dagoen tokian egotea (Online) - Euskadi+innova\nWhatsApp for Business: bezeroa dagoen tokian egotea (Online)\n2020/09/14-tik aurrera 2020/09/15 arte: Online\nWhatsApp Business doako aplikazio bat da. Duela gutxi garatu da, bereziki, enpresa txiki eta ertainentzat. Aplikazio horrekin, enpresek eta negozioek beren bezeroekin harremanetan jar daitezke erraz, mezuak automatizatzeko, antolatzeko eta azkar erantzuteko tresnak erabiliz.\nLantegi honetan honako hau ikasiko dugu: WhatsApp Business kontu bat nola sortu, hura nola lotu telefono finkoko edo mugikorreko zenbaki batekin, profila nola pertsonalizatu eta gure bezeroekin edo erabiltzaileekin zuzenean nola jarri harremanetan -mugikorreko aplikazioen (Android eta iPhone) bidez, bezeroaren webaren bidez edo Windows edo Mac OSx-eko mahaigaineko APP-aren bidez-.\nHorrez gain, komunikazio-kanal berriaren hartzaileekin komunikazio efektiboko estrategia bat ezartzen ikasiko dugu, segurtasunaren eta pribatutasunaren lege-alderdiak berrikusiko ditugu eta zenbait produktibitate-jarraibide ezarriko ditugu WhatsApp for Business tresnarekin.\nBeren enpresetan eta erakundeetan WhatsApp for Business erabiltzen eta ezartzen ikasi nahi duten edozein sektoreko profesionalei.\nLantegi honen helburua da erakundeetan WhatsApp for Business tresna ezartzeak eta garatzeak sortzen dituzten abantailak hedatzera ematea, eta, horretarako, komunikazio efektiboaren estrategiaren eta tresna erabilgarrien erabilera egokiaren garrantzia hartzen da abiapuntu.\nNola ezagutzera eman norbere burua\nEnpresa-profil bat sortu zure bezeroentzako informazio garrantzitsuarekin, adibidez, helbidearekin, negozioaren deskribapenarekin, helbide elektronikoarekin eta web-orriarekin.\nNola bidali mezu gehiago ahalegin txikiagoarekin\nErantzun azkarrak: erantzun azkarrek aukera ematen dizute maiz bidalitako mezuak gordetzeko eta berriz erabiltzeko, eta, horri esker, azkarrago erantzun ahal izango dituzu galderak.\nNola erantzun bat-batean\nMezularitzako tresnak: erantzun ezin duzunean, ezarri mezu bat ez zaudela adierazteko, zure bezeroek jakin dezaten noiz erantzun ahal izango diezun. Horrez gain, ongi-etorria emateko mezu bat sor dezakezu, bezeroei negozioa aurkezteko.\nNola lortu informazioa\nMezu-estatistikak: eskuratu informaziorik garrantzitsuena, adibidez, arrakastaz entregatu, bidali eta irakurri diren mezuen kopurua.\nData: 2020/09/14-tik aurrera 2020/09/15 arte\nOrdutegia: 15:30 - 18:00 tara\nHonek emana: Vena Llona (Aiara Valley)


Bigarren eskuko etxebizitzen prezioak behera egin du Arrasaten eta Bergaran - Goiena.eus\nErabilitako etxebizitzaren salneurrien gaineko 2016ko txostena kaleratu du higiezinen gaineko Idealista webguneak. EAE, Nafarroa eta Espainiako salneurriak aztertzen ditu, hainbat udalerri aintzat hartuta; Debagoienekoen artean, Arrasate eta Bergara. 2016 bukaeran, Arrasateko 2. eskuko etxebizitzaren metro koadroa 1.586 eurotan kotizatzen zen, eta Bergarakoa, 1.708 eurotan. Hori bai; Arrasateko etxebizitzek balioa irabazi zuten urteko azken hiruhilekoan; zehazki, %2,7. Bergarakoak, aldiz, debaluatu egin ziren: %3,9 egin zuten behera.Gipuzkoan, 2016an, %2,8 debaluatu ziren bigarren eskuko etxebizitzak, eta laugarren hiruhilekoan %0,3 garestitu ziren. Euskadin, 2016an %2,4 galdu zuten, eta laugarren hiruhilekoan %0,3 handitu ziren salneurriak.\nEsan bezala, Idealistak kontuan hartzen ditu Hego Euskal Herriko eta Espainiako etxebizitzen datuak. Horren arabera, bere txostenean honako hau dio: “Donostia da hiriburu garestiena (3.970 euro/m2), eta jarraian datoz Bartzelona (3.934 euro/m2) eta Madril (2.921 euro/m2). Laugarren dator Bilbo, zeinaren prezioak urte arteko tasan jaitsi egin diren, bere metro koadroa 2.738 eurotan dagoen”.Idealistak Espainiako hiriburuen artean kokatzen du Donostia ere, nabarmenduz iaz igoera handia izan zutela bertako etxebizitzen prezioek: %3,3. Hain zuzen, bere esanetan, igoera handiena izan duen 8. hiriburua da.


ï»¿ Pello Irazu: Sombra, 2008\nInprimatutako paperaren gaineko margoa (65 x 50 cm).\nInprimatze digitala Annehmulle paperaren gainean (70,5 x 52,5 cm).\nAluminiozko eta pinturazko burdinurtua (60 x 42 x 52,5 cm).\nLaurogeiko hamarkadan euskal artean eskultura-joera berri bat azaldu zen, eta Oteizaren postulatu batzuk eta minimalismotik, arte kontzeptualetik edo eskultura britainiar berritik zetozen zenbait ikuspuntu bereganatu zituen. Irazuk joera berri horretan hartu zuen parte, Bados, Morquillas, Badiola, Moraza eta beste bazuekin batera, eta Mitos y delitos erakusketan (1985) apurtu zuen Oteiza, Chillida, Ibarrola, Mendiburu, Basterretxea eta beste batzuk protagonista zituen euskal arte-abangoardiarekin.\nPello Irazu eta haren belaunaldiko artista batzuengan abangoardia historikoen poetika abstrakto eta konstruktibisten berenganatze kritiko bat ikus daiteke; baina ezaguera horrek guztiak birsortu egiten du eta bere irudimenaren eta sentsibilitate neoobjektualaren beste zehaztapen batzuen peko itxura ematen die.\nEguneroko objektuen, kultura garaikideko irudien edota hedabideetako aipuen inbentario oso bati beste esanahi bat ematen zaio bere praxi artistikoan. Baina ez du saihesten bere sorrera eraikitzaileak dituen bitxikeria eta paradoxak erakustea. Â«Interesatzen zaidan forma bat aurkitzen dudanean, ez dut zuzenean esku hartzen, bitartekaritza bat behar dut. Ikurrak behatzen ditut eta haiengana hurbiltzen saiatzen naiz; begiratu, marraztu, prozesuan birsortuÂ», esan zuen Pliegues (2004) bere katalogoan.\nMarrazkiek, esku-hartzeren bat duten irudiek, eskulturek eta instalazioek mikrokosmos labain bat osatzen dute, zeinak haren irriken, makur bihurtzen denaren, edota munduaren eta existentziaren bilakaeran gertatzen diren zauri mingarrien berri ematen baitu. Ekintza artistikoak ezer gutxi egin dezake, nolabaiteko zeregin taumaturgiko eta narratiboa beretzat gordetzea izan ezik, modu zentzudunean itxuratu ezin denean arakatzeko.\nBeti geratzen da zentzu-hondarren bat, adierazi ezin den itzal bat, Sombra (2008) izenburua duen instalazio misteriotsu honek, zati estalitik, interpelatzen duela dirudien bezala. Artearen hizkuntzetara eta sintaxira murriztutako ekintzari esker, gure subjektibotasun gogoetatsua eraldatzeko deia sustatzen du.


Gurasoei zuzendutako euskalduntze programa eskaintzen du euskaltegiak . diariovasco.com\nGurasoei zuzendutako euskalduntze programa eskaintzen du euskaltegiak\nEuskalduntzen. Lupe, Alicia eta Veronica motibatuta sentitzen dira euskararekin aurrera egiteko.\nSeme-alabak eskolan dauden bitartean gurasoak euskara ikasteko erronkan\n11 noviembre 201608:57\nIraileko azken astean ekin zion Urretxu-Zumarragako udal euskaltegiak 2016-2017 ikasturteari. Zerbitzu honetara gerturatu gara oraingo honetan hobeto ezagutzeko, eta aurten ere egunerokotasun bizi-bizia duela jaso dute. Euskara ikasteko Euskaltegiak duen eskaintza oso zabala da eta oso desberdinak ere bertara gerturatzen diren ikasleen beharrak: beti bezala, aurrez aurreko eta autoikaskuntzako eskolak eskain-tzen ari dira ikasturte honetan; urteroko mintzalagunak eta gurasoei zuzendutako eskaintzak ere urri erdialdean hasi zirela esan digute.\nGogoratu Mintzalaguna euskaltegiko 6. urratsetik gorako ikasleei, edota euskaltegian ibili ez, baina euskaraz jarioz aritzeko gauza izanda, astean ordubetez euskaraz hitz egiteko aukera baliatu nahi dutenei zuzendutako ekimena dela. Hizketaldia horretarako prest agertu diren euskaldun zaharrek gidatuko dute hiruzpalau laguneko taldeetan.\nMintzalagunean gidari zein bestela parte hartu nahi duenik baldin bada, oraindik jar daiteke harremanetan euskaltegiarekin.\nEuskalduntzea behar duten gurasoek, euskaltegian ohikoa den baino erritmo lasaiagoan aritzeko aukera izaten dute. Astean bitan, 14:30etik 16:30era edo 9:15etik 11:15era, seme-alabak ikastetxean dauden bitartean, hain zuzen ere. Guraso hauek beraien seme-alabei eskolako lanetan laguntzeko helburuarekin inguratzen dira euskaltegira, batez ere. Prozesua egunero klasera etortzen diren ikasleena baino geldoagoa da, baina zerbait ulertzen dutela eta gauza batzuk euskaraz esateko gai direla ikusteak indarra ematen die prozesuan aurrera egiteko, bestalde beraien seme-alabek ere gustura hartzen dute gurasoak euskara ikasten ari direla ikustea.\nGuadalupe, Veronica eta Alicia asteartero eta ostegunero, goizeko 9:15ean euskaltegira inguratzen dira gurasoentzako euskarazko klaseetara eta beraiekin hitz egin dugu esperientzia honi buruz.\nSeme-alabei eskolako lanak egiten laguntzeko helburuarekin hasi baziren ere, hiru ikasle hauek orain aitortzen dute beraien jarrera aldatu dela, eta une honetan ikasi nahi dutelako etortzen direla, lagunekin, lanean... hitz egiteko\nGai honen inguruan dituzten kezkak ere azaldu dituzte. Seme-alabek eskolan gaztelaniaz ikasiko balute laguntzeko gai izango lirateke eta hizkuntza ez menperatzeak inpotentzia sorrarazi die askotan. Seme-alabek eskolan euskaraz egin arren handik aterata euskaraz gutxi hitz egiten dutela ikusteak ere kezka eragiten die, gainera, beraiek seme-alabak animatzen dituzte euskaraz aritzera, baina batzuek ez dute hitz egin nahi eta hori ere kezkagarria da beraientzat.\nLupek, Aliciak eta Veronicak ez zuten eskolan euskara ikasi eta orain gero eta gehiago ulertzen dutela ikusita konfiantza handiagoa dute eta motibatuta sentitzen dira aurrera egiteko. Helduak izanda ere ikastea posible dela konturatu dira eta lortuko dutela. Mezu positibo honekin bukatzen da baiekin egindako berriketaldia.\nEuskaltegiari buruz Informazio gehiago nahi izanez gero, 943723310 eta 628811062 telefono zenbakietara deitu edo marijo@uzue.eus helbide elektronikora idatzi. Labeaga kalean gaude, 40 zenbakian, A aldean.


1,259 emaitza. Arautegia\nEBAZPENA, 2021eko urriaren 8koa, Segurtasun Saileko Administrazio eta Zerbitzuen sailburuordearena eta Giza Baliabideen zuzendariarena, honako Ebazpen hauek Segurtasun Saileko Gurenet atarian noiz jarriko diren iragartzeko dena: Ebazpena, 2021eko urriaren 5ekoa, balorazio-batzordeak izendatu eta berariazko lehiaketako proben datak zehazten dituena, Ertzaintzako eskala betearazleko komisariorde kategoriako lanpostuak merezimendu-lehiaketaren bidez behin betiko betetzeko prozeduran (C210) eta zerbitzu eginkizunak esleitzeko prozeduran (C211), horiek ebazteko epea luzatzeaz gain; eta 2021eko urriaren 7ko Ebazpena, organo berberek emandakoa, zeinaren bidez aldatu egiten baita lehen aipatutako 2021eko urriaren 5eko ebazpenean izendatutako 2., 5., 6., 7. eta 8. Balorazio Batzordeen osaera.\nGaia: Segurtasuna eta justizia; Administrazioaren antolamendua; Ekonomi Jarduerak\nAldizkaria: EHAA Zk 211 2021/10/22\nAzpigaia: Herrizaingoa; Gobernua eta herri administrazioa; Informazio etak komunikazioak; Funtzio publikoa\nAGINDUA, 2021eko urriaren 6koa, Jaurlaritzako lehenengo lehendakariorde eta Segurtasuneko sailburuarena, Larrialdiei Aurregiteko Bidea-Labi Euskadiko Babes Zibileko Plana formalki desaktibatzea xedatzen duena. Plan hori 2020ko abuztuaren 14an aktibatu zen, COVID-19a hedatzearen ondorioz sortutako osasun-larrialdiari aurre egiteko.\nGaia: Ekonomi Jarduerak; Ingurune naturala eta etxebizitza; Segurtasuna eta justizia; Osasun eta kontsumoa\nAldizkaria: EHAA Zk 201 2021/10/07\nAGINDUA, 2021eko irailaren 20koa, Jaurlaritzako lehenengo lehendakariorde eta Segurtasuneko sailburuarena, Segurtasun Saileko eta Polizia eta Larrialdietako Euskal Akademia Erakunde Autonomoko lan-kontratuko langileentzat gordetako lanpostuen Balioeste Batzordeko kideak izendatzen dituena.\nAldizkaria: EHAA Zk 200 2021/10/06\nEBAZPENA, 2021eko irailaren 14koa, Segurtasun Saileko Administrazio eta Zerbitzuen sailburuordearena, zeinaren bidez jakinarazten baita Polizia eta Larrialdietako Euskal Akademiako iragarki-oholean argitaratu dela 2021eko irailaren 7ko Ebazpena, kide bat Oinarrizko Eskalako agente kategoriarekin Ertzaintzako karrerako funtzionario izendatzeari buruzkoa.\nAldizkaria: EHAA Zk 196 2021/09/30\nAldizkaria: EHAA Zk 179 2021/09/08\nAGINDUA, 2021eko abuztuaren 17koa, Jaurlaritzako lehenengo lehendakariorde eta Segurtasuneko sailburuarena, Konstituzio Auzitegiaren 2021eko uztailaren 14ko 148/2021 Epaiaren epaitza dela eta, zenbait jarduketa egitera agintzen duena.\nEBAZPENA, 2021eko uztailaren 19koa, Polizia eta Larrialdietako Euskal Akademiako zuzendari nagusiarena, zeinaren bidez deialdia egiten baita oposizio-sistemaren bidez hautaketa-prozedura baterako. Prozedura horren osagarri gisa, prestakuntza-ikastaro bat egingo da, EAEko toki-korporazioetan aldi baterako zerbitzua emateko Udaltzaingoko laguntzaileen lan-poltsa bat sortzeko.\nGaia: Segurtasuna eta justizia; Gizarte gaiak eta emplegua; Administrazioaren antolamendua\nAldizkaria: EHAA Zk 164 2021/08/18\nAzpigaia: Herrizaingoa; Lana eta enplegua; Funtzio publikoa\nEBAZPENA, 2021eko uztailaren 19koa, Polizia eta Larrialdietako Euskal Akademiako zuzendari nagusiarena, zeinaren bidez hautaketa-prozedurarako deialdia egiten baita, oposizio-sistemaren bidez. Prozedura horren osagarri, prestakuntza-ikastaro bat egingo da, Udaltzaingoko bitarteko agenteen lan-poltsa sortzeko (oinarrizko eskala eta C-1 sailkapen-taldea), kidego horretan aldi baterako zerbitzua emateko.\nEBAZPENA, 2021eko abuztuaren 2koa, Giza Baliabideen zuzendariarena, zeinaren bidez garapen profesionalerako sistemaren mailaketa-prozeduraren deialdia egiten baita ezarpen-aldian, Ertzaintzaren karrerako funtzionarioentzat.\nHUTS-ZUZENKETA, honako dekretu honena: 180/2021 Dekretua, uztailaren 20koa, Ertzaintzako langileen garapen profesionalerako sistemarena.\nAldizkaria: EHAA Zk 158 2021/08/10\nEBAZPENA, 2021eko uztailaren 15ekoa, Segurtasun Saileko Administrazio eta Zerbitzuen sailburuordearena eta Giza Baliabide zuzendariarena, zeinaren bidez iragartzen baita noiz argitaratuko den Gurenet atarian 2021eko uztailaren 13ko Ebazpena, lanpostuak betetzeko prozeduran onartutako eta baztertutakoen behin-betiko zerrenda onartzekoa, merezimendu-lehiaketa sistemaren bidez bete beharrekoa, Ertzaintzako funtzionarioentzat gordetako eskala exekutiboko komisariordearen kategoria (C210) eta zerbitzu-eginkizunak esleitzeko prozedurari buruzkoa (C211).\nEBAZPENA, 2021eko uztailaren 2koa, Segurtasun Saileko Administrazio eta Zerbitzuen sailburuordearena, zeinaren bidez jakinarazten baita Polizia eta Larrialdietako Euskal Akademiako iragarki-oholean argitaratu dela 2021eko uztailaren 1eko Ebazpena, zenbait kide oinarrizko eskalako agente kategoriarekin Ertzaintzako karrerako funtzionario izendatzeari buruzkoa.\n180/2021 DEKRETUA, uztailaren 20koa, Ertzaintzako langileen garapen profesionalerako sistemarena.\nAGINDUA, 2021eko uztailaren 13koa, Jaurlaritzako lehenengo lehendakariorde eta Segurtasuneko sailburuarena, Euskal Autonomia Erkidegoko Administrazio Orokorrak Euskal Autonomia Erkidegoko Hauteskunde Batzordean izango duen ordezkaria izendatzen duena.\nAGINDUA, 2021eko uztailaren 13koa, Jaurlaritzako lehenengo lehendakariorde eta Segurtasuneko sailburuarena, Euskal Autonomia Erkidegoko Administrazio Orokorrak Euskal Autonomia Erkidegoko Hauteskunde Batzordean duen ordezkaria kargutik kentzeko dena.\nEBAZPENA, 2021eko uztailaren 5ekoa, Trafikoko zuzendariarena, gidari-eskola partikularretako zuzendariaren gaitasun agiria lortzeko hautaprobarako epaimahai kalifikatzailearen osaera aldatzen duena. Hautaproba horretarako deia 2021eko urtarrilaren 29ko Ebazpenaren bidez egin zen.\nEBAZPENA, 2021eko uztailaren 5ekoa, Trafikoko zuzendariarena, bide-heziketako irakaslearen gaitasun ziurtagiria lortzeko ikastaroko epaimahai kalifikatzailearen osaera aldatzen duena. Ikastaro horretarako deialdia 2021eko urtarrilaren 29ko Ebazpenaren bidez egin zen.\nEBAZPENA, 2021eko uztailaren 5ekoa, Trafikoko zuzendariarena, Euskal Autonomia Erkidegoko bide-sarean irudiak grabatzeko eta erreproduzitzeko gailuak, zinemometroen osagarri, instalatzea eta erabiltzea baimentzen duena, trafikoaren kontrol, erregulazio, zaintza eta diziplina helburu.\nGaia: Ekonomi Jarduerak; Segurtasuna eta justizia; Garraio eta herri lanak\nAzpigaia: Industria; Herrizaingoa\nAGINDUA, 2021eko uztailaren 7koa, Jaurlaritzako lehenengo lehendakariorde eta Segurtasuneko sailburuarena, Saileko behin-behineko langilea izendatzeko dena.\nEBAZPENA, 2021eko ekainaren 7koa, Segurtasun Saileko Administrazio eta Zerbitzuen sailburuordearena eta Giza Baliabideen zuzendariarena, zeinaren bidez iragartzen baita noiz argitaratuko den Segurtasun Saileko Gurenet atarian 2021eko ekainaren 3ko ebazpena, zeinaren bidez onartzen baita lanpostuak betetzeko prozeduran onartutako eta baztertutakoen behin-behineko zerrenda, merezimendu-lehiaketa sistemaren bidez bete beharrekoa, Ertzaintzako funtzionarioentzat gordetako eskala exekutiboko komisariondokoaren kategoria (C210) eta zerbitzu-eginkizunak esleitzeko prozedurari buruzkoa (C211).\nGaia: Segurtasuna eta justizia; Ekonomi Jarduerak; Administrazioaren antolamendua\nAzpigaia: Herrizaingoa; Informazio etak komunikazioak; Funtzio publikoa


Telmo Esnalen "Dantza" filma zinema-aretoetara iritsi da • ZUZEU\nTelmo Esnalen “Dantza” filma zinema-aretoetara iritsi da\nTelmo Esnalen “Dantza” filma zinema-aretoetara iritsi da –\nDantza (2018). Zuzendaria: Telmo Esnal. Argazki zuzendaria: Javier Aguirre.\nDonostiako Zinemaldiko sail ofizialean lehiaketatik kanpo aurkeztu ondoren, abenduaren 21ean, ostiralean iritsi da Dantza filma zinema-areto komertzialetara. Aste honetan zehar egin dituzte zenbait aurre-estreinaldi, Iruñean, Madrilen eta Bilbon, promozio gisa. Juan Antonio Urbeltzen koreografiekin eta sinboloen interpretazioekin Telmo Esnalek 2017an zehar grabatutako filma da Dantza. Dantzaren bidez, euskal dantza tradizionala hizkuntza nagusi moduan eraebiliz, ahozko elkarrizketarik gabe, istorio bat kontatzen du filmak.\nDonostian, Bilbon, Gasteizen eta Iruñean estreinatuko da, eta Euskal Herritik kanpo Madrilen eta Bartzelonan, 2017ko Zinemaldian jasotako Glocal in Progress sariaren bermearekin.\nGuztira 200 dantzaritik gora aritu dira Argiako dantza-maisuen gidaritza koreografikoarekin, gehienbat lokalizazio naturaletan grabatutako eszenetan. Ezkio-Itsaso (Igartubeiti baserria), Arantzazu, Hendaia, Beltxite (Aragoi), Leitza, Zerain, Bardeak eta Zarautz izan dira Dantza-ren eszenak grabatu diren herriak, eta estudioan, efektu digitalak jartzeko, grabatu dira zenbait atal.\nDantzarako musika tradizionala oinarri, Marian Arregik eta Mikel Urbeltzek Argiaren ikuskizunetarako moldatutako eta sortutako piezen gainean konposatu du Pascal Gaignek filmeko musika, eta jantziak diseinatzeaz arduratu da Koldobika Jauregi eskulturgilea, proiektuaren hirugarren sormen-hanka.\nHain zuzen, Juan Antonio Urbeltzen eta Marian Arregiren ikerketa eta sormen lanaren fruitu izan diren Argiak ikuskizunetako hainbat koreografia eta dantza-sistema dira ahozko hitzik ez duen filmaren istorioa narratzeko elementuak. Urbeltzek sarritan esan izan duen moduan, “mugimenduan dauden sinboloak” baitira dantzak, eta horietako batzuk jarri ditu eszenan Dantza-k.\nKoreografoa: Jose Antonio Urbeltz\nTelmo Esnalen “Dantza” filma zinema-aretoetara iritsi da Telmo Esnalen “Dantza” filma zinema-aretoetara iritsi da\ndantza, Telmo Esnal, zinema


Lasai egon gaitezke haurrek eskolan jaten dutenarekin? | Consumer\nEskolako menuak ez dira inprobisatuak eta dietista nutrizionisten jarraibideei jarraitzen diete, baina adituek onartzen dute oraindik asko dagoela hobetzeko\nEgilea: Eva San Martín 2018-ko irailak 3\nEskolan edo etxean jan? Aukerarik osasuntsuena menua diseinatzen duen pertsonaren (eta nola) araberakoa da. Gero eta haur eta nerabe gehiagok jaten dute ikastetxeetan, baina gurasoek galdetzen dute ea eskolako bazkaria osasuntsua da eta ez du gehiegizko pisua edo obesitatea sustatzen. Espainian, sei urtetik bederatzi urtera bitarteko bost adingabetik bik pairatzen dute arazo hori. Ondoren, gaia aztertuko da.\nAdituek diotenez, lasai egon gaitezke haurrek eta nerabeek eskolan jaten dutenarekin, baina hobetzeko asko dago.\nOro har, lasai egon gaitezke haurrek eta nerabeek eskolan jaten dutenarekin. Oraindik asko dago hobetzeko, baina elikadura-adituek uste dute eskolako jantokiak nutrizio-betebeharrak betetzen ari direla. Honen arabera: HELENA proiektua gazteen eta haurren elikadura- eta osasun-ohiturak ikertzen ditu, Europako Batzordearen Esparru Programak finantzatuta, ikastetxean jaten duten haur eta gazteen dietaren kalitatea etxean jaten dutenena baino hobea ere bada. , betiere nutrizionista aditu batek diseinatu badu.\nBerri ona, jangelaren erabilera hazi egin delako: 2017-2018 ikasturtean, 2 eta 18 urte bitarteko 1,8 milioi ikaslek eskolako jantokia erabili zuten eskainitako zerbitzua 17.535 ikastetxe, Haur Hezkuntzatik Batxilergora (10.166 ikastetxe publiko eta gainerakoak, 7.369 pribatu edo itunduak), Hezkuntza Ministerioaren Estatistika Bulegoa .\nZientzialariek, nutrizionistek, hezitzaileek eta osasun publikoko arduradunek uste dute ikastetxea funtsezko lekua dela honetarako: ohitura osasungarriak hartzea eta osasuntsuago jaten ikastea . Gainera, eskolan bazkaltzen duten haurrek arrisku gutxiago dute gehiegizko pisua edo obesitatea , eta hala ondorioztatzen da Aladino azterketa Osasun Ministerioarena, nahiz eta ez duen argitzen desberdintasun hori elikadura-kontuengatik bakarrik den edo zerbait gehiago dagoen, ez baititu aztertzen gehiegizko pisuaren arriskuarekin lotutako faktore sozioekonomikoak, hala nola maila sozioekonomiko ahulagoa duen familia batek ezin duela eskolako jantokia ordaindu.\nEskolako menuaren diseinua\nLasai egoteko beste arrazoi bat da menuak ez direla inprobisatuak. Espainiak ‘Elikadurarako, jarduera fisikorako eta obesitateari aurrea hartzeko estrategia’ du 2005az geroztik ( NAOS ), eta 2011n, Elikagaien Segurtasunari buruzko Legean, Administrazioak (eskumen autonomikoa) eta dietista eta nutrizionista profesionalek eskolako menuak berrikusteko jarraibideak sartu ziren. Adituek diotenez, neurri horrek hobetu egin ditu menuak azken urteotan, nahiz eta bere erradikalak izan. .\nDenak ez hain pozik\nEskolan bazkaltzen duten haurrek gehiegizko pisua edo loditasuna gutxiago dute, Osasun Ministerioaren Aladino ikerketaren arabera.\nBaina denak ez daude pozik haurrek eskolan jaten dutenarekin. Espainian, hiru eskola-jantoki daude. Lehena, betiko bera: ikastetxeko sukaldaritza eta sukaldariak. Beste kasu batzuetan, kanpoko enpresa batek eramaten ditu profesionalak zentroan janaria prestatzeko. Baina hirugarrena da errezelo gehien sortzen duena, bereziki gurasoen artean: janaria beroan edo hotzean (lerro hotzean) eginda eramaten dena, eskolan bukatu edo berriz berotzeko. .\nAzken kasu hori da ikasleen gurasoen elkarte nagusiek gehien kritikatzen dutena. Deitoratu egiten dute ikastetxe berrietan batik bat irabazten duen eredu horrek antz handiagoa duela aurrez prestatutako janariaren (nutrizioaren ikuspegitik oreka gutxiago duena) etxekoaren antza baino. Baina eredu orokorrena autonomia-erkidego bakoitzaren araberakoa da. Eta Madrilen sukaldari propioak dituzten zentroek irabazten dute, Andaluzian alderantziz.\nEta Espainiako haurren nutrizioaren liburu zuria ‘Espainiako Pediatria Elkarteak, Espainiako Nutrizio Fundazioak eta Farmazialarien Elkargo Ofizialen Kontseilu Nagusiak egin dute, eta guraso hauei eman die arrazoia: ikastetxeko janaria asko hobetu den arren, oraindik ere baserritarraren antza handiagoa izan beharko luke. txostenaren amaieran.\nHala da jantoki ideala\n. Elikaduraren Espainiako Fundazioa marraztu jantoki ideala. Lehen eta bigarren platerak eta postrea eskaini behar ditu. Menuak haragia, arraina eta arrautzak txandakatu, eta barazki-horniketa aukeratu, ogiarekin eta urarekin osatua . Postre orekatuena fruta-pieza bat da, baina menuan esneki-postre bat (jogurt bat bezala) sar daiteke astean behin. Guztira, menuak haurraren edo nerabearen eguneroko energia-beharren %35 inguru bete behar du.\nBaina jatea ez da elikatzea soilik. Harremanak izatea, partekatzea, gozatzea eta ikastea ere bada. Horregatik, eskolako jantoki idealak aukera bat izan behar du ikasleek osagai eta zapore berriak ezagutu ditzaten, ohitura osasungarriak eta bizikidetza sustatzeaz ahaztu gabe.\nEta zer zati dagokie gurasoei?\nZalantzarik gabe, ezin dugu utzi elikaduraren ardura guztia ikastetxean izaten. Adituek diotenez, bai jantokian bai etxean ohitura osasungarriak sustatu behar dira, hala nola hurbileko elikagaiak aukeratzea, fruta eta barazki fresko gehiago, lekale gehiago eta animalia-produktu gutxiago sartzea, eta, gainera, erosketak egiteko garaian haurrak partaide egitea.\neskola eskolara itzuli haurren elikadura jantoki obesidad infantil-eu\nHaurren obesitatearen arrazoiak\nGurasoen eginkizuna haurren obesitateari aurrea hartzeko


Bertan behera utzi dira uraren ziklo integralaren integrazio planerako dirulaguntzak — Oñatiko udala\nBertan behera utzi dira uraren ziklo integralaren integrazio planerako dirulaguntzak\n1.249 bezerok jasotzen duten laguntza honetarako diru poltsa 2015ean agortu zen\n2009an hasi ziren uraren ziklo integralaren integrazio planerako dirulaguntza hauek ematen, Udalak, herriko uraren ziklo integralaren kudeaketa Gipuzkoako Ur Kontsortzioaren esku utzi zuenean. Bi aldeek sinatu zuten kudeaketa lagatze hitzarmenaren arabera, Oñatiko saneamendu azpiegituraren egoera ona sarituz-edo, Ur Kontsortzioak 202.000 euroko prima moduko bat ordainduko zion Udalari. Baina dirua Udalak gorde ordez, kudeaketa sistemaren aldaketak bereziki kaltetuko zituen herritarrei, bezeroei, hobari gisa bideratzea erabaki zuen. Hala, Ur Kontsortzioaren tarifak aplikatzearen ondorioz, ur faktura bereziki garestitu zitzaien herritarrei hobaria aplikatu zaie azken 12 urteotan. 1356 bezero hasi ziren aipatu hobaria jasotzen eta egun 1249 ziren.\n202.000 euroak 2015ean agortu ziren baina 10 urterako sinatu zen Uraren Ziklo Integralaren hitzarmena amaitu arte, hau da, 2018ra arte, dirulaguntzei eustea erabaki zuen udalbatzak 2015eko abenduan. Udalaren gain geratu zen orduan dirulaguntzak mantentzearen finantzaketa.\n2018ko maiatzean, Uraren Ziklo Integralaren hitzarmena beste hamar urtez luzatzea erabaki zuen udalbatzak baina ez zen dirulaguntzari buruzko akordiorik hartu. Gaia azken Osoko Bilkuran aztertu zen eta Oñatiko bezeroen laurdenak, gutxi gora behera, jasotzen duten hobaria bertan behera uztea erabaki zen, aho-batez.\nUdalbatzak hartu duen erabakiaren berri eman zaio Gipuzkoako Ur Kontsortzioari hurrengo ordainagiritan hobaria aplikatu ez dezan. Udalak, 25.000 euro inguru bideratzen zituen urtean aipatu dirulaguntzak estaltzeko.


Arenys de Munt: batu, egin, hedatu | Gazteluko Plazatik\nHasiera » Politika » Arenys de Munt: batu, egin, hedatu\nUdaletxean antolatzea debekatu zuen Espainiako aginte judizialak, baina erreferenduma bestela bideratu zuten udaleko indar nagusiek. Eta inork ez du zirkotzat hartu, ez Madrilen, ez Euskal Herrian. Botoa emandako %41etik %96 independentziaren alde, 2.569 pertsona. Egun indarrean dagoen Estatutuari –orrazketa kontituzionalaren zain dagoen hori– 2.424 pertsonek eman zioten baietza eta partehartzea %48,8koa izan zen. Europako Konstituzioaren erreferendumean partehartzea %40,43koa izan zen eta Europako azken hauteskundeetan %35,14koa.\nBaldintza horietan burutzeko parte hartze oso garrantzitsua, zalantza barik. Baina ez du pena merezi kasu honetan legitimitate kontuak arakatzea, ez da Arenys de Munt-eko kasu honetako azterketa gune nagusiena. Saio honen indarra eta potentzialitatea hiru aditzetan da: batu, egin, hedatu. Alderdi abertzale guztiek gehi ICV-k bat egin dute kontsultarekin, CDC-k ere bai. Erreferendumen metxa piztuta da jada. Konstituzionalari baino, milaka herritar independentziari begira da jada.\nDuela urtebete, udako oporren bueltan Ibarretxe lehendakariak kontsulta iragarri zien EAEko herritarrei. Dena pentsatu eta aurreikusi bezala joan zen: iragarri, debekatu eta dena bertan behera utzi. Oso iragarria zegoen gertatuko zena, baina erantzunean zerbait serioagoa ere espero zitekeen. Baina Eusko Jaurlaritzak aurreikusia zeukan ezin ziola bide horri segidarik eman, besteak beste Ibarretxek behar adinako sostengurik ez zuelako. EAJk ez zuen nahi, EAk nahiko zuen barne zalapartarekin, Eusko Legebiltzarrerako hauteskundeak gainean ziren… Ez zegoen halako abenturetan sartzeko asmorik.\nDena edo ezer ez, handira beti, txikira paso. Euskal abertzaleen jokamolde oso ohikoa, batez ere ezker abertzalean. Hala hondoratu ziren Ibarretxe plana lehen eta kontsulta ondoren. Edo lehenago Lizarra-Garaziko apustua, esaterako. Eta Arenys de Munt-ek hori erakutsi du, txikira ere jokatu behar dela. Bai, nahi diren oztopo eta desberdintasun guztiak daude: hemengo kontsulten debekuak, ETAren jarduera, ENAMekiko jazarpena, abertzaleen desadostasunak… Katalunian ere ERC eta CDC ez daude zilar ezteietan, baina elkar ulermenerako espazio txiki batzuk bederen ari dira eraikitzen: batzeko, egiteko, hedatzeko. Egungo Euskal Herrian badira indar metaketarako tresnak eta badira ez direnak, ez da oso gaitza batzuk zein besteak identifikatzea –edo horietako batzuk bai akaso–, baina horretarako borondatea duten eragileek asko hitz egin behar dute elkarren artean, asko.\nGARA egunkariko hiru analista ezagunek bederen argi ikusten dute ezker abertzaleari heldu zaiola bere burua definitzeko unea, eta aditzera ematen dutenez, ezker abertzaleak ere bereganatua du garai berri bati ekiteko baldintzak badirela. Iñaki Iriondo, Ramon Sola eta Iñaki Altunak analisi luze eta sakona argitaratu zuten joan den igandean. Haien ustez, ezker abertzalea prozesu demokratikoari –bloke soberanista, errepresioari erantzutea eta negoziazioa– ekiteko prest da, jakinik ezingo dela Estatuaren erantzunen zain egon eta hortaz lan handia alde batekoa izango dela –soberanistena, ulertzen da–. Tira, nik ulertu dudana: proposatzen den indar metaketa berri hori giltzarri da apustu honetan, baina mesfidantza handiak dira ezker independentistak egiten duen apustu politikoaren diseinuaz eta, beraz, honek segurtasun handia eman behar du bere apustu horri buruz eta horretarako baldintza eta estrategia berri horietara egokitu beharko du bere jarduera osoa. Jarduera osoa zer den eta egokitua zer izan litekeen, hori bakoitzaren imajinazioaren menpe geratzen da.


Wikiloc | Bagomalta bidea: Ibilbide zirkularra Belagua haranean Trail\nBagomalta bidea: Ibilbide zirkularra Belagua haranean\nTrack honetan bi ibilbide banatzen dira. Alde batetik, zentzumenen basoa izeneko sokaz gidatutako ibilbidea, eta bestetik, Bagomalta bidea, marka gorri-urdinez balizatutako ibilbidea.\nLehen ibilbidea, begiak itxita eta sokari oratuta egiteko pentsatuta dago, basoaz beste zentzumenetatik (usaimena, entzumena...) gozatzeko, hain zuzen. Bigarrenak, bagomalta izeneko pagadian zehar eta zenbait larrez gozatzeko aukera ematen digu, ikuspegi ederrarekin batera. Bi ibilbideak batera egitea posiblea da eta oso errazak dira, umeekin egiteko modukoak.\nIzaba eta San Martin Haitza lotzen dituen NA-137 45. kilometroan hasi eta amaitzen da ibilbidea, Belagoako txokoa izeneko tokian. Bertan, ibilbidea egin eta gero indarrak berreskuratzeko taberna/jatetxea dago.\nSokari jarraituz ikusmena ez den zentzumenez gozatzeko tokia\nBelaguako haraneko ikuspegiaz gozatzeko puntua


Asteazkena, maiatzak 1\nAralarko larre irekiera\n10:00.Postuen irekiera. 11:00.Beasaingo Aurtzaka dantza taldea festa gunean zehar. 11:30.Mendiko Larreen Irekiera, eta horien kontserbaziori balioa emateko administrazio eta abeltzainen arteko konpromiso ekitaldia. Langako giltzaren esku aldatzea, abeltzain bati omenaldia. Eta, ondoren, suziri jaurtitzearekin batera, abereak mendiratuko dituzte. 12:30.Aurtzaka dantza taldearen emanaldia. Bertsolariak: M. Mendizabal eta B. Gorostidi. Ondoren.Trikitilariak.Kantaria: Jose Inazio Barberia. Abere erakusketa: behiak, behorrak, ahariak... Esku langintza saioak, artile, saskiak eta harri lantzen, ohiko tresnen erakusketa eta abar. Bertako produktuen salmenta, ardi eta ahuntz gazta, taloa, sagardoa, orein produktuak, baserriko ogia... 17:30. ErromeriaJexux Mujika eta Aitzol Txapartegirekin.\nAralarko larre irekiera Larraitz\n11:00.Beasaingo Aurtzaka dantza taldea festa gunean zehar.\n11:30.Mendiko Larreen Irekiera, eta horien kontserbaziori balioa emateko administrazio eta abeltzainen arteko konpromiso ekitaldia. Langako giltzaren esku aldatzea, abeltzain bati omenaldia. Eta, ondoren, suziri jaurtitzearekin batera, abereak mendiratuko dituzte.\n12:30.Aurtzaka dantza taldearen emanaldia.\nBertsolariak: M. Mendizabal eta B. Gorostidi.\nKantaria: Jose Inazio Barberia.\nAbere erakusketa: behiak, behorrak, ahariak...\nEsku langintza saioak, artile, saskiak eta harri lantzen, ohiko tresnen erakusketa eta abar.\nBertako produktuen salmenta, ardi eta ahuntz gazta, taloa, sagardoa, orein produktuak, baserriko ogia...\n17:30. ErromeriaJexux Mujika eta Aitzol Txapartegirekin.\nKomizarreko larre irekiera\n11:00etan izango da larre irekiera. Aurten, gainera, falkoneria erakustaldia izango da, hegaztiekin, 10:0etatik 11:00etara bata, eta 12:30etik 13:30era bestea.\nZinema: 'Shazam' Leidor antzokia\nZinema: 'Cafanaum' Leidor antzokia\nSarrera: 8 euro.\nKontzertua: Sudestada Bonberenea\nErakusketa: 'Kuragge kolektiboa'\nKollage erakusketa. "Galdutako lekuetan galduriko elementuak bilatzen ditugu, elkartu eta elkar ezagutu dezaten. Erritmoa bilatzen dugu. Isiltasuna bilatzen dugu. Desitxuratzen gaituen errealitate bat itxuragabetu nahi dugu. Gure burua behin eta berriz bilatzen dugu galdutako gure bizitzen inguruan orbitatuz..."\nErakusketa: 'Kuragge kolektiboa' 3 taberna\n"Galdutako lekuetan galduriko elementuak bilatzen ditugu, elkartu eta elkar ezagutu dezaten. Erritmoa bilatzen dugu. Isiltasuna bilatzen dugu. Desitxuratzen gaituen errealitate bat itxuragabetu nahi dugu. Gure burua behin eta berriz bilatzen dugu galdutako gure bizitzen inguruan orbitatuz..."\nLiburuen merkatu txikia\nAnoetako liburutegia, Anoeta\nLiburuei bizitza berria emateko aukera izango da liburutegian.\nLiburuen merkatu txikia Anoetako liburutegia